Evolusi Kehancuran Bani Israel Dalam Sejarah

Padang pasir “Timur Tengah” mempunyai rizab sejarah keagamaan yang tiada tandingan dengan mana-mana benua lain. Daripada Judaisme ke Islam, pengaruh dari sana menghasilkan dua agama terbesar dunia. Ia juga meriwayatkan sejarah satu kelompok iaitu Bani Israil yang merujuk kepada umat berbagai-bagai suku Nabi Ibrahim as.

Berdasarkan sejarah yang diriwayatkan dalam Bibel, “Israil” merupakan nama yang dikurniakan kepada Nabi Ya’akub as setelah baginda menewaskan seorang malaikat. Tetapi pertarungan ini tidak dianuti agama Islam. Di sebalik perbezaan sudut agama, perkara ini tidak seharusnya dijadikan penghalang untuk diceritakan.

Kelompok Bani Israil bermula melalui Nabi Ya’akub menerusi 12 orang anak baginda – Re’uven, Shim’on, Levi, Yehuda, Dan, Naftali, Gad, Asher, Yissakhar, Zebulun, Yosef dan Binyamin; turun temurun setiap seorang ini mendirikan suku mereka sendiri, kecuali Yosef (Nabi Yusuf as) tetapi anak-anak baginda Manasseh dan Ephraim turut menyertai pendirian suku ini.

Jika diteliti dalam Judaisme, kelompok ini mempunyai pengaruh yang besar dalam peristiwa-peristiwa akhir zaman dianuti mereka. Keturunan Nabi Yusuf as dipercayai akan berperang menentang kezaliman Yakjuj-dan-Makjuj agar al-Masih berketurunan Nabi Daud as dapat disediakan takhta untuk berkuasa. Dalam bahasa Ibrani, kedua-dua keturunan ini digelar al-Masih: “Maschiach ben Yosef” (al-Masih bin Yusuf) dan “Maschiach ben David” (al-Masih bin Daud).

Perkara ini berbeza dengan Islam yang meletakkan tugas al-Masih keatas bahu Isa bin Maryam. Tetapi ia langsung tidak mengecilkan skop Nabi Ya’akub as dan Nabi Yusuf as. Pada suatu hari, Nabi Yusuf as memberitahu ayahandanya akan satu mimpi yang menunjukkan 11 bintang, Matahari dan Bulan tunduk hormat kepada Nabi Yusuf as. Pada masa itu, Nabi Ya’akub as sudah tahu maksud disebalik mimpi ini, bahawa beliau adalah Matahari tersebut manakala Bulan itu merujuk kepada isterinya yang melahirkan Nabi Yusuf as iaitu Rakhel dan 11 bintang adalah tidak lain tidak bukan anak-anaknya (Qur’an 12:4-6).

Nabi Yusuf as dilarang berkongsi mimpi ini bersama saudara-saudaranya, tetapi berbeza dengan Bibel yang menceritakan baginda memberitahu semua akan mimpinya (Kitab Kejadian 37:9-11). Tetapi al-Qur’an dan Bibel menjalinkan persamaan berkaitan dengan perancangan saudara-saudaranya agar membunuh Nabi Yusuf as (Qur’an 12:9) atas dengki. Tetapi mereka ubah fikiran dan membuangkannya ke dalam sebuah telaga. Nabi Yusuf as diselamatkan sekumpulan musafir dan dijual dengan harga yang murah kepada seorang Aziz jauh di Mesir (Qur’an 12:20).

Dalam Bibel, Aziz ini bernama Potiphar, seorang kapten penjaga istana (Kitab Permulaan 39:1). Setelah Nabi Yusuf as mencapai usia kematangan, ketampanannya diselitkan lagi dengan pemikiran yang cerdas seperti ayahandanya (Qur’an 12:22). Dan pada masa ini, Zulaikha berusaha merapatinya. Kesukaan ini mengundang penjara pula kepada Nabi Yusuf as yang membuka jalan kepada kisah penafsiran mimpi. Perkara ini menarik perhatian raja Mesir (menariknya, Qur’an tidak merujuk raja ini sebagai Firaun). Akhirnya Nabi Yusuf as dibebaskan, berkahwin dengan Zulaikha dan mendapat tempat tinggi dalam kalangan masyarakat Mesir.

Kedua-dua nabi (Ya’akub dan Yusuf) bertemu di Mesir setelah sekian lama berpisah. Janji Allah kemudiannya dinyatakan: 11 bintang, Matahari dan Bulan tunduk hormat kepada Nabi Yusuf as (Qur’an 12:100). Kisah ini, walaupun dilihat kecil, merupakan permulaan kegemilangan Bani Israil. Kelompok ini berhijrah bersama Nabi Ya’akub as memandangkan kebuluran melanda di Tanah Canaan dengan angka lebih kurang 70 orang sahaja.

Dalam masa empat generasi, Bani Israil berkembang pesat sehingga mencecah 600,000 orang. Mereka merangkul kedudukan tinggi dalam hal ehwal politik, kebudayaan dan ekonomi Mesir Purba. Bermulanya satu lembaran kerasulan baru pada era kezaliman seorang penguasa hanya kerana sifat waspada terhadap “pendatang-pendatang Canaan” ini. Pandangan curiga ini pula dikongsi bangsa Qibti di Mesir. Maka Firaun berniatkan untuk melebur dominasi ini menyekat kebebasan Bani Israil, memperuntukkan cukai tinggi dan tuntutan buruh kasir yang teruk.

Sebaliknya pula berlaku: lebih teruk Bani Israil dikerjakan, lebih banyak mereka berkembang. Pada satu hari, Firaun pula mendapat mimpi yang kerajaannya dijilat api dari Baitulmaqdis; dan didalam mimpi itu, Bani Israil tidak diapa-apakan. Selepas berbicara dengan nujum-nujumnya, Firaun menitahkan anak-anak lelaki Bani Israil dicampakkan dalam Sungai Nil. Pakar-pakar ekonomi Mesir Purba terkejut akan titah ini kerana penghapusan sumber manusia akan menggugatkan ekonomi mereka. Firaun menitahkan bahawa bayi-bayi lelaki Bani Israil dibunuh setiap dua tahun.

Walau apa pun, berita ini mencetuskan kegusaran dalam kalangan Bani Israil. Seorang wanita daripada suku Levi (rujuk senarai anak-anak Nabi Ya’akub) terpaksa meletakkan bayinya dalam raga untuk dibawa arus Sungai Nil. “Pembuangan bayi” ini mengandungi inspirasi ketuhanan yang tersurat (Qur’an 28:7). Bayi tersebut ditemui Permaisuri Firaun sendiri (Asiyah) yang berjaya memujuk Firaun supaya diambil anak angkat. Tetapi Nabi Musa as menolak ibu-ibu susuan sehinggalah ibu kandungnya diseru; maka sekali lagi janji Allah dizahirkan, bahawa Nabi Musa as akan ditemui semula ibunya.

Seperti didendangkan nujum-nujumnya, Nabi Musa as berjaya mengeluarkan Bani Israil daripada cengkaman zalim Firaun dan secara tidak sengaja menjatuhkannnya, itupun berdasarkan pilihan Firaun sendiri. Usaha Nabi Musa as pula bukannya satu perkara yang harus diambil mudah. Firaun diselingkan bala-bala dahsyat yang tiada manusia mampu mengharungi. Tetapi KESEMUA bala itu tidak menginsafkan Firaun walau sedikit pun.

Bani Israil dipimpin kembali ke Tanah Canaan. Di sana mereka bertemu dengan seorang gergasi bernama Uj, yang akhirnya disudahkan dengan pertempuran antaranya bersama Nabi Musa as. Tetapi disini jelas bahawa Bani Israil mempunyai masalah apabila menempuhi dugaan. Hanya dua orang sahaja yang turut serta bersama baginda, sekaligus Bani Israil melanggar syariat Allah dengan “pengunduran ke belakang” (Qur’an 5:21). Dua lelaki ini cuba membakar semangat Bani Israil tetapi inilah balasan mereka, “wahai Musa, sesungguhnya kami tidak akan memasuki negeri itu selama-lamanya selagi kaum itu masih berada di dalamnya; oleh itu pergilah engkau bersama Tuhanmu dan perangilah mereka. Sebenarnya kami disinilah duduk menunggu.” (Qur’an 5:24)

Salah seorang daripada dua lelaki tersebut adalah Joshua, seorang individu yang berdasarkan perbezaan pendapat merupakan nabi atau “sahabat nabi” selepas kewafatan Nabi Musa as.

Atas keengganan ini, Bani Israil diharamkan memasuki Tanah Suci selama 40 tahun lamanya. Mereka dipimpin Nabi Musa as ke Gunung Tursina pula. Disini baginda diseru mendakinya, meninggalkan umatnya kepada Nabi Harun as buat sementara waktu. Diperintah puasa 40 hari, baginda kemudian membuat permintaan yang bersejarah dalam hukum alam.

Baginda memohon Allah tunjukkan ‘dirinya’. Dan semua umat Islam kini tahu apa yang berlaku – bagaimana di depan mata Nabi Musa as sendiri Allah menzahirkan kebesaran-Nya sehingga gunung terlipat, tergulung, diratakan dan hancur lebur sampai baginda as sendiri pengsan.

Apabila tersedar, baginda terus memohon taubat. Dan Nabi Musa as dikurniakan Sepuluh Hukum sebagai panduan. Namun hanya Allah saja tahu betapa hancurnya hati baginda setelah diberitahu umatnya disesatkan atas penipuan Samiri, yang membuat Patung Lembu Emas sambil mengisytiharkannya sebagai Tuhan Nabi Musa as.

Apabila Nabi Musa as mempersoalkan mereka, inilah jawapan diberi:

“Kami tidak menyalahi janji kami kepadamu itu dengan kuasa dan ikhtiar kami, tetapi kami telah dibebankan membawa barang-barang perhiasan orang-orang (Mesir) itu, supaya kami mencampakkannya ke dalam api lalu kami melakukan yang demikian, maka demikianlah juga “Samiri” mencampakkan apa yang dibawanya.” (Qur’an 20:87). Lalu Samiri menciptakan sebuah patung lembu, sambil mengatakan, “Ini ialah tuhan kamu dan tuhan bagi Musa, tetapi Musa telah lupa!”

Setelah kekeliruan ini dibetulkan dan Samiri dibuang daripada kelompok Bani Israil, Nabi Musa as terus memimpin umatnya sehingga kewafatan yang baginda mewasiatkan bahawa ganjaran dan bala besar menanti Bani Israil tertakluk kepada pengamalan mereka sama ada mereka mengikuti atau abaikan ajaran Taurat (Kitab Ulangan 28).

40 tahun selepas keluaran Bani Israil dari Mesir, mukmin bernama Joshua yang disebutkan tadi memimpin kelompok aneh ini kembali ke Tanah Canaan. Sangat logik untuk mengaitkan Joshua sebagai mukmin yang taat kepada Nabi Musa as. Sesungguhnya baginda pernah menyandang tanggungjawab sebagai ketua militan dalam pertempuran pertama selepas keluaran dari Mesir (Kitab Keluaran 17:8-16). Pada masa itu, Bani Israil sedang berehat di Wadi Feiran apabila puak Amalek menimpa mereka. Namun atas kehebatan Joshua, Bani Israil menikmati kemenangan.

Ibaratkan Saidina Abu Bakar atau Umar kepada Nabi Muhammad SAW, mungkin begitulah rapatnya Joshua kepada Nabi Musa as, cuma berbeza dari segi personaliti. Tetapi berdasarkan Bibel, Joshua adalah seorang nabi, kerana Tuhan sendiri berfirman kepadanya selepas kewafatan Nabi Musa agar merentasi Sungai Jordan sambil menjanjikan kejayaan besar kepada Bani Israil (Joshua 1:1-9). Pertempuran pertama berlaku di Jericho dimana Bani Israil meraih kemenangan besar.

Sedikit demi sedikit Bani Israil berkembang. Seterusnya, Bani Israil memohon seorang raja dan seorang nabi dalam kalangan mereka bernama Samuel memilih Talut (Sha’ul) sebagai raja, pemilihan yang kurang dipersetujui Bani Israil kerana Talut bukannya seorang yang kaya. Inilah kali pertama Bani Israil mempunyai negara, dengan kesatuan suku-suku Konfederasi bersama suku Yehudah dan Binyamin.

Dikatakan ancaman Filistin juga merupakan salah satu faktor yang menerajui kesatuan ini. 42 tahun kemudian, negara ini diterajui Nabi Daud as yang menyaksikan permulaan Zaman Keemasan Bani Israil, tetapi dikatakan juga selepas memenangi Perang Saudara terhadap Talut. Nabi Daud as meletakkan Baitulmaqdis sebagai ibu negara dan berjaya menghalang kemaraan musuh. Kemudian negara ini diperintah Nabi Sulaiman as pula yang membina Kuil Pertama Yahudi dan meneruskan kegemilangan yang dimulakan ayahandanya.

Tetapi selepas kewafatan Nabi Sulaiman as, bermulalah episod baru dalam Bani Israil: Zaman Pertelingkahan. Kesatuan ini dileburkan akibat penggeseran antara-suku di Utara dan Selatan. Ia berlaku akibat 10 suku Utara tidak menerima Rehoboam sebagai pengganti Nabi Sulaiman as. Dan kesatuan ini terpecah kepada dua negara baru: Israel (Utara) dan Yehuda (Selatan).

Untuk 60 tahun kemudian, raja-raja Yehuda cuba mewujudkan penguasaan mereka terhadap Israel. Apabila disebutkan “Yehuda”, perlu dijelaskan bahawa sesiapa yang mengikuti Negara Selatan pada masa ini baru mula dikenali sebagai “Yahudi”. Ini bermakna, sebelum ini Bani Israil merupakan kelompok yang berprinsipkan “umat” berbagai bangsa. Nabi Musa as sendiri bukan seorang Yahudi, tetapi berbangsa Levi. Tetapi akibat kekeliruan yang dicetuskan persepsi moden, Bani Israil kerap dilihat sebagai kelompok suku-suku Yahudi.

Hakikatnya, Yahudi hanya sebahagian daripada Bani Israil, bukannya Yahudi itu adalah bangsa Bani Israil. Ia tiada beza dengan bangsa Melayu sebagai bahagian umat Islam sejagat.

Dalam masa 80 tahun seterusnya, tiada peperangan terbuka yang berlaku antara Israel dan Yehuda. Kedua-dua negara ini rapat menentang musuh yang nyata. Tetapi pada 722 S.M., Israel ditundukkan Empayar Assyria. Yehuda berjaya bertahan sehingga 586 S.M., ketika Empayar Babylon merusuh negara ini dan hasil daripada peperangan yang berlaku, Kuil Pertama yang dibina Nabi Sulaiman as dihancurkan.


Dahsyatnya Kubu Parit WWI

Dalam pertempvran di kubu parit, pasukan lawan melakukan ser4ngan pada jarak yang agak dekat dari posisi di dalam serangkaian parit yang digali di bawah tanah.

Pertempvran kubu parit menjadi elemen yang penting apabila dua pasukan tentera yang bertempvr menghadapi jalan buntu, dengan kedua-dua pihak tidak dapat mara dan mengatasi antara satu sama lain.

Walaupun taktik per4ng kubu parit (trench warfare) telah diamalkan sejak zaman kuno seperti era imperialis di China contohnya, ia digunakan pada skala yang belum pernah terjadi sebelumnya di Front Barat semasa Per4ng Dunia Pertama.

Pada minggu-minggu awal Per4ng Dunia Pertama (akhir musim panas 1914), kedua-dua komander Jerman dan Perancis menjangkakan per4ng akan melibatkan sejumlah besar pergerakan pasukan tentera, ketika itu setiap pihak berusaha untuk mendapatkan atau mempertahankan wilayah.

Pihak Jerman pada mulanya menyapu bersih bahagian Belgium dan timur laut Perancis, di mana saja laluan yang mereka lalui, di situ mereka menaklvk mana-mana wilayah yang ada.

Semasa Pertempvran Marne Pertama pada bulan September 1914, Jerman diasak oleh pasukan Sekutu. Mereka kemudian mula “menggali” tanah demi untuk mengelakkan kehilangan kedudukan penting mereka lagi. Tidak mampu untuk menembusi garis pertahanan sebegini, maka pihak Sekutu juga mula menggali parit perlindungan yang saling menghadap dengan kubu parit mvsuh.

Menjelang Oktober 1914, tidak ada tentera yang berupaya memajukan kedudukannya, terutamanya kerana per4ng dilancarkan dalam kaedah yang sangat berbeza daripada yang pernah dilalui pada abad ke-19. Per4ng kubu parit masih terlalu baru bagi mereka.

Strategi bergerak maju seperti ser4ngan infanteri secara langsung sudah tidak lagi berkesan atau tidak dapat dilaksanakan dalam menghadapi sistem pers3njataan moden seperti mesingan dan artileri berat. Ketidakupayaan untuk meneruskan kemaraan ini mewujudkan jalan yang buntu.

Apa yang pada asalnya hanya dimulakan dan dianggap sebagai strategi untuk jangka waktu sementara, tiba-tiba berkembang menjadi salah satu ciri-ciri paling utama dalam per4ng di Front Barat selama empat tahun ke hadapan.

Rekabentuk Parit

Kubu parit pada awalnya tidak lebih daripada sekadar lubang perlindungan atau parit yang bertujuan untuk memberikan perlindungan sepanjang pertempvran yang singkat. Namun, apabila jalan buntu kian berlanjutan, ia semakin jelas bahawa sistem yang lebih rumit diperlukan.

Garisan utama kubu parit yang pertama disiapkan pada bulan November 1914. Pada akhir tahun itu, ia terbentang sejauh 475 batu, bermula di Laut Utara, melintasi Belgium dan Perancis utara, dan berakhir di perbatasan Swiss.

Walaupun pembinaan kubu parit secara spesifiknya ditentukan berdasarkan geografi tempatan, kebanyakannya dibina mengikut asas reka bentuk yang sama. Dinding depan parit, yang dikenali sebagai parapet, tingginya sekitar 10 kaki. Dilapisi beg pasir dari atas ke bawah, parapet juga dilindungi beg pasir seluas 2 hingga 3 kaki yang di di atas permukaan tanah. Ini memberikan perlindungan, tetapi ia juga menyukarkan pandangan mata seorang askar.

Belebas atau langkan, yang dikenali sebagai fire-step dibina di bahagian bawah parit dan membolehkan seorang askar untuk melangkah dan melihat dari atas (biasanya melalui lubang intip di celah-celah beg pasir) ketika dia bersedia untuk menemb4k. Periskop dan cermin juga digunakan untuk melihat di atas beg pasir.

Dinding belakang parit, yang dikenali sebagai parados, turut dilapisi dengan beg pasir sebagai perlindungan dari sebarang ancaman ser4ngan dari belakang. Oleh kerana dinding parit sering menerima temb4kan dan letvpan artileri yang berterusan dan ditimpa air hujan yang kerap, ia boleh menyebabkan dinding parit runtuh, jadi, dindingnya diperkukuhkan dengan beg pasir, balak, dan ranting pokok.

Garisan Parit

Kubu parit digali dengan corak zigzag supaya jika mvsuh berjaya menceroboh kubu parit, dia tidak dapat melepaskan temb4kan terus di sepanjang garis dari dalam parit. Sistem parit yang tipikal merangkumi garisan sebanyak tiga atau empat parit: barisan hadapan (juga dikenali sebagai pos luar atau garis temb4kan), parit sokongan, dan parit simpanan, semuanya dibina selari antara satu sama lain dan di mana-mana sahaja pada jarak antara 100 hingga 400 ela  .

Garisan utama kubu parit dihubungkan dengan menyambungkan rangkaian parit, membolehkan pergerakan pembawa pesanan, menyalurkan bekalan dan tentera sokongan, dan dilapisi dengan kawat berduri. Ruang di antara kubu parit dengan garisan pihak mvsuh dikenali sebagai “No Man’s Land.”  Ruangnya berbeza-beza tetapi rata-ratanya sekitar 250 ela.

Sesetengah kubu parit memiliki dugout (pondok atau ruang bilik yang dijadikan pusat operasi) di bawah permukaan parit, secara lazimnya ia selebar 20 atau 30 kaki. Sebahagian besar bilik bawah tanah ini tidak lebih dari sekadar gudang simpanan bawah tanah, tetapi kebanyakan bilik yang lebih jauh dari barisan hadapan, menawarkan lebih banyak kemudahan, seperti tempat tidur, perabot, dan dapur.

Dugout Jerman secara umumnya lebih canggih; salah satu dugout mereka yang ditawan di Lembah Somme pada tahun 1916 didapati mempunyai kemudahan tandas, elektrik, sistem pengudaraan, dan juga hiasan kertas dinding.

Rutin Harian Di Sebalik Kubu Parit

Rutin harian pasukan tentera yang bertahan di sebalik kubu parit adalah berbeza-beza mengikut pecahan kumpulan wilayah, bangsa, dan platun dibawah perintah individu, tetapi kumpulan-kumpulan mempunyai banyak persamaan dari segi struktur kerja.

Askar-askar bergilir secara berjadual mengikut turutan asas: askar yang bertempvr di barisan hadapan, diikuti oleh askar-askar yang berada di barisan simpanan atau sokongan, kemudian askar yang dalam tempoh waktu rehat yang singkat. (Mereka yang berada di barisan simpanan dikerah untuk membantu barisan hadapan bila diperlukan.) Setelah kitaran ini selesai, ia akan dimulakan kembali dari awal. Di antara askar-askar di barisan hadapan, unit pengawal ditugaskan secara bergilir selang dua hingga tiga jam.

Setiap pagi dan petang, sebelum subuh dan senja, pasukan tentera akan terlibat dalam rutin “stand-to”, di mana askar (di kedua-dua belah pihak) akan naik ke atas belebasb dinding dengan senapang dan bayonet di posisi yang bersiap sedia. Rutin “stand-to” berperanan sebagai persiapan untuk kemungkinan ser4ngan dari mvsuh pada waktu siang – subuh atau senja – di mana kebanyakan ser4ngan berkemungkinan besar boleh berlaku.

Sebelum memulakan rutin stand-to, pegawai pemerintah akan melaksanakan pemeriksaan disiplin terhadap anggota tentera terlibat dan peralatan mereka. Kemudian mereka akan dihidangkan sarapan, di mana pada masa itu kedua-dua belah pihak melaksanakan tempoh gencatan s3njata sementara.

Disiplin ini telah dilaksanakan dalan hampir seluruh pertempvran melibatkan kubu parit dalam sejarah Per4ng Dunia Pertama dan Kedua.

Sebilangan besar ser4ngan manuver (selain dari temb4kan dan bedilan artileri) dilakukan dalam kegelapan ketika tentera boleh keluar dari parit secara diam-diam untuk melakukan pengawasan dan serbuan.

Jika waktu siang tiada sebarang pertempvran, maka keadaan yang agak tenang membolehkan askar-askar melaksanakan tugas yang diberikan pada waktu siang.

Untuk mengekalkan kestabilan dan mengukuhkan kubu parit, kerja berterusan diperlukan, antaranya membaiki dinding yang rosak akibat bedilan artileri, membuang air yang bertakung, membina tandas baru, dan menggerakkan bekalan dari pusat operasi serta kerja-kerja penting yang lain.

Mereka yang tidak terlibat melakukan tugas penyelenggaraan harian akan terlibat dalam tugasan khusus, seperti menjadi pengusung, penemb4k jitu, dan pengendali mesingan.

Dalam tempoh rehat yang singkat, askar bebas untuk tidur siang, membaca, atau menulis surat kepada keluarga di kampung halaman, sebelum dikerah untuk tugasan yang lain.

Penderitaan Di Kubu Parit

Kehidupan di dalam kubu parit ibarat ner4ka dunia, selain dari ketegangan akibat pertempvran yang dialami setiap hari secara normal. Desakan alam semulajadi turut menjadi ancaman yang besar sama seperti tentera mvsuh.

Hujan lebat membanjiri parit dan mewujudkan keadaan berlumpur yang tidak boleh dilalui. Lumpur tidak sekadar menyukarkan perjalanan dari satu tempat ke tempat lain; ia juga menyebabkan kesan lain yang lebih mengerikan. Dalam beberapa kes, terdapat anggota tentera yang terper4ngkap dalam lumpur tebal dan dalam; gagal melepaskan diri hingga m4ti lemas.

Air hujan yang teresap menambahkan lagi kesukaran. Dinding parit runtuh, picu raifal rosak kerana kebasahan, dan ada askar menjadi mangsa peny4kit “kaki parit” yang sangat menakutkan.

Sama seperti radang beku, gejala “kaki parit” berlaku akibat askar terpaksa berdiri di dalam air bertakung selama beberapa jam, bahkan hingga beberapa hari, tanpa berpeluang menanggalkan kasut dan stoking yang basah.

Dalam kes yang ekstrim, peny4kit gangren boleh merebak hingga menyebabkan jari kaki seorang askar, atau bahkan seluruh kakinya terpaksa dipotong.

Menyedihkan, hujan lebat masih tidak cukup untuk menghilangkan bau busuk, bau najis manusia dan bau m4yat yang mereput. Persekitaran tidak sihat ini bukan sekadar menyebabkan penyebaran peny4kit, ia juga menarik kedatangan mvsuh yang dibenci oleh kedua belah pihak – tikus tanah.

Tikus dalam jumlah yang besar berkongsi parit dengan tentera, dan lebih mengerikan, tikus-tikus ini memakan m4yat askar yang tidak sempat dikebumikan. Walaupun ada askar yang bertindak menemb4k tikus-tikus itu kerana merasa jijik dan kecewa, tetapi tikus terus membiak dan bertambah selama per4ng berlangsung.

Hama lain yang menyer4ng pasukan tentera termasuklah kutu kepala dan badan, tungau dan kudis, dan kumpulan lalat dalam jumlah yang besar.

Sebagaimana teruknya pemandangan dan bau yang askar-askar ini terpaksa hadapi, kebingitan bunyi juga memekakkan telinga mereka semasa dihujani temb4kan s3njata berat yang bertalu-talu.

Di tengah asakan yang hebat, puluhan hentaman mortar setiap minit berpotensi menghentam bahagian dalam atau berdekatan kubu parit, menyebabkan letvpan yang boleh menghilangkan pendengaran dan nyawa. Sesetengah orang mungkin boleh kekal tenang dalam keadaan seperti itu; selebihnya ada yang mengalami travma hingga menyebabkan gangguan emosi.

Rondaan dan Ser4ngan Malam

Rondaan dan serbuan berlaku pada waktu malam, di dalam kegelapan. Bagi rondaan, sekumpulan kecil askar akan merangkak keluar dari parit dan memasuki No Man’s Land. Mereka akan merangkak menggunakan siku dan lutut ke arah parit Jerman dan menembusi laluan melalui kawat berduri dalam perjalanan mereka.

Setelah mereka tiba di seberang, objektif mereka adalah untuk mencapai sasaran sedekat mungkin bagi mengumpulkan maklumat samada secara curi dengar sebarang perbualan atau mengesan aktiviti sebelum ser4ngan.

Pasukan penyer4ng jauh lebih besar daripada pasukan rondaan, kebiasaannya merangkumi sekitar 30 orang tentera. Mereka juga merangkak menuju ke parit mvsuh, tetapi peranan mereka lebih bersifat konfrontatif.

Anggota pihak penyerbu bers3njatakan senapang, pisau, dan b0m tangan. Pasukan yang lebih kecil menyer4ng pertahanan parit mvsuh, melempar b0m tangan, dan membvnuh mana-mana yang terselamat dengan senapang atau bay0net. Mereka juga akan memeriksa m4yat tentera Jerman yang gugur untuk mendapatkan sebarang dokumen atau tag nama dan pangkat.

Selain menemb4k dari dalam kubu parit, penemb4k tepat juga memainkan peranannya dari ruang No Man’s Land. Kebiasaannya mereka merayap pada waktu subuh dalam samaran, untuk mencari kedudukan yang terlindung sebelum matahari terbit.

Dengan mempraktikkan taktik muslihat yang ditiru dari Jerman sendiri, penemb4k tepat British bersembunyi di dalam “Pokok O.P.” (pos pengawasan yang berbentuk pokok). Pokok-pokok palsu ini dibina oleh jurutera tentera, ia berfungsi untuk melindungi penemb4k tepat dan memberi pandangan yang jelas untuk mereka menemb4k sasaran tanpa perlu merasa was-was.

Walaupun dengan pelbagai strategi-strategi ini, sifat semulajadi per4ng kubu parit menjadikan mana-mana pihak tentera yang mahu mengatasi mvsuhnya adalah hampir mustahil.

Kemaraan angkatan infanteri diperlahankan oleh kawat berduri, periuk api dan kawasan pengeb0man di No Man’s Land, menjadikan elemen kejutan tidak mungkin boleh dijayakan. Sehinggalah pihak Sekutu berjaya menembusi garis pertahanan Jerman menggunakan kereta kebal yang baru dicipta.

Ser4ngan Gas Beracvn

Pada bulan April 1915, Jerman melancarkan s3njata baru yang sangat kejam di Ypres di barat laut Belgium, ya, ianya adalah s3njata biologi dalam bentuk gas beracvn. Ratusan tentera Perancis yang diser4ng gas klorin terk0rban sekaligus. Mereka akan merasa lemas, jatuh ke tanah, tersedak, kekejangan, dan sesak nafas. Mangsa dim4tikan secara perlahan dan mengerikan memandangkan paru-paru mereka dipenuhi cecair.

Pihak Sekutu mula menghasilkan topeng gas untuk melindungi askar-askarnya dari ser4ngan gas yang mem4tikan, dan pada masa yang sama menambahkan gas beracvn ke gudang s3njata mereka.

Menjelang tahun 1917, kotak alat pernafasan menjadi isu biasa, tetapi itu tidak menghalang kedua-dua pihak daripada penggunaan gas klorin dan gas mustard yang sama-sama mem4tikan. Yang kemudiannya menyebabkan tempoh kem4tian yang lebih lama, memakan masa hingga lima minggu untuk membvnuh mangsanya.

Namun gas beracvn yang dahsyat tidak terbukti menjadi faktor penentu dalam per4ng kerana sifatnya yang tidak dapat dijangka (ia bergantung pada keadaan udara) dan perkembangan teknologi topeng gas yang berkesan.

Travma Per4ng

Memandangkan keadaan luar biasa yang dihadapi dalam per4ng kubu parit, tidak hairanlah jika beratus-ratus ribu askar menjadi mangsa travma “shell-shock”.

Pada awal per4ng, istilah tersebut merujuk kepada apa yang diyakini sebagai akibat dari kecederaan fizikal yang sebenarnya melibatkan sistem saraf, yang berpunca dari pendedahan kepada digempur berterusan. Gejala ini berkisar dari kelainan fizikal (gerenyet dan gegaran, gangguan penglihatan dan pendengaran, dan kelumpuhan) hingga manifestasi emosi (panik, kegelisahan, insomnia, dan keadaan hampir katatonik.)

Apabila shell-shock kemudiannya ditentukan sebagai tindak balas psikologi terhadap travma emosi, tentera tidak menerima sebarang simpati dan sering dituduh sebagai pengecut. Beberapa tentera yang mengalami travma shell-shock yang melarikan diri dari kedudukan mereka bahkan dilabel sebagai melarikan diri dari per4ng dan dihvkum m4ti oleh skuad penemb4k negara sendiri.

Menjelang akhir peper4ngan, bagaimanapun, ketika kes-kes travma per4ng melambung tinggi dan melibatkan para pegawai sebagaimana askar-askar yang dikerah, tentera Inggeris telah membina beberapa hospital tentera yang dikhaskan untuk merawat pesakit-pesakit sebegini.

Legasi Kubu Parit

Oleh kerana kemunculan kereta kebal yang digunakan pihak Sekutu pada tahun terakhir per4ng, jalan buntu akhirnya dileraikan. Pada saat gencatan s3njata ditandatangani pada 11 November 1918, dianggarkan 8.5 juta servicemen (di seluruh Front) telah kehilangan nyawa mereka untuk sesuatu yang digelar sebagai “per4ng untuk menamatkan semua per4ng.” Namun ramai mangsa yang pulang ke rumah tidak akan pernah kembali normal, sama ada kecederaan dari segi fizikal mahupun emosi.

Menjelang akhir Per4ng Dunia Pertama, per4ng kubu parit telah menjadi simbol yang sia-sia, oleh itu, walaupun adakalanya ia masih relevan, namun taktik ini sering kali ditolak oleh pakar strategi ketenteraan moden yang memihak kepada pertempvran yang bergantung kepada pergerakan, pengawasan, dan kekuatan udara.

RUJUKAN:

BBC – What was life like in a World W4r One Trenches?


Bandar Indah Yang Terletak Dalam Negara Tertua Eropah

Apabila terpandang Sofia, pasti mata semua orang akan terpegun. Dengan pemandangan yang cukup indah itu membuatkan sesiapa sahaja yang melihat akan terpikat. Ya bandar yang terletak di Bulgaria ini memang sungguh cantik.

Sebab terbanyak begitu banyak bangunan daripada pelbagai seni bina yang wujud di situ. Ditambah lagi bandar ini merupakan antara bandar yang tertua di Eropah dan pernah dikuasai oleh pelbagai empayar. Boleh dikatakan bandar Sofia juga antara ibu kota tertua di dunia.

Persoalannya sejak bila bandar Sofia ini wujud?

Bandar Sofia dikatakan telah wujud semenjak era neolitik sekitar 7000 tahun yang lalu. Kawasan ini mula berubah menjadi bandar apabila puak Thracian Serdi mendudukinya secara tetap lantas berikan nama Serdica. Ketika itu Sofia ataupun Serdica berada di bawah pemerintahan puak Odrysae.

Memasuki abad pertama masihi, Serdica telah diduduki oleh orang Rom setelah mereka berjaya menakluk wilayah Thracian. Buat pengetahuan semua, Tharician merupakan wilayah yang terletak di Istanbul, Selatan Bulgaria dan Timur Greece. Bagi melicinkan urusan pentadbiran, Serdica yang terletak di tengah-tengah wilayah Tharician dipilih sebagai pusat pentadbiran.

Bermula dari situ Rom telah membina begitu banyak bangunan sehingga jumlah penduduknya meningkat berkali-kali ganda. Bukan setakat itu sahaja, Serdica juga menjadi pusat perdagangan dan agama Kristian yang cukup penting untuk seluruh Balkan.

Disebabkan kedudukan Serdica yang membangun dan begitu maju, orang-orang Gasar sentiasa cuba untuk menakluk. Paling teruk sekali adalah serangan orang Hun yang membuatkan Serdica musnah sama sekali. Tapi Serdica bernasib baik sebab Maharaja Justinian sudi membangunkan kembali bandar tersebut hingga namanya ditukar kepada Triaditsa.

Selama bertahun-tahun, Sofia ataupun Triaditsa terus kekal berada dalam Empayar Rom biarpun sering diserang oleh anasir jahat seperti orang Slav. Menjelang tahun 809, Triaditsa telah dimasukkan di dalam First Bulgarian Kingdom. Bermakna Triaditsa menjadi antara wilayah yang wujud dalam negara paling tua di Eropah.

Tapi sekejap je Triaditsa berada dalam First Bulgarian Kingdom. Sebab Triaditsa kembali semula ke Empayar Rom setelah ditakluk oleh Maharaja Basil II. Macam biasa, Triaditsa terus diserang oleh puak-puak gasar seperti Magyar dan Serb. Angkara daripada serangan bertali arus, Rom tidak mampu lagi untuk mentadbir Triaditsa. Hasilnya Second Bulgarian Kingdom berjaya menakluk Triaditsa.

Selepas penaklukan itu Second Bulgarian Kingdom telah menukar nama Triaditsa kepada Sofia sempena nama sebuah gereja. Penukaran nama itu juga didorong oleh faktor perdagangan. Katanya nama Sofia ni lagi manis dan sangat dekat dengan aktiviti perdagangan di sana.

Malangnya, Sofia bertahan di tangan orang Bulgaria hanya 100 tahun sahaja. Sebab Empayar Uthmaniyah telah menyerbu masuk ke Sofia. Ada yang dakwa, Uthmaniyah melakukan begitu banyak kekejaman ketika menakluk Sofia.

Bukan itu sahaja, kehadiran Uthmaniyah membuatkan wajah Sofia yang banyak bercirikan Rom mula berubah. Masa tu begitu banyak bangunan baru berasaskan seni bina Uthmaniyah telah dibina. Malah banyak gereja telah diubah kepada masjid. Jalan-jalan raya juga mula dibina bagi memudahkan penduduk Sofia.

Dalam masa yang singkat, Sofia menjadi antara bandar perdagangan terpenting di Empayar Uthmaniyah. Tapi di dalam sudut hati paling kecil orang Bulgaria, mereka teringin sekali membebaskan Sofia daripada cengkaman penjajah.

Hasrat mereka itu tertunai apabila tentera Rusia berjaya menakluk Sofia melalui perang Russo-Turkish. Sofia telah diserahkan kepada kerajaan sementara Bulgaria untuk dijadikan sebagai pusat pentadbiran.

Selepas perang dunia kedua, rejim komunis berjaya merampas kuasa di Bulgaria. Sofia yang sebelum ini banyak bercirikan Rom, Uthmaniyah, Renaissance dan Baroque mula bertukar wajah. Rejim komunis telah membina begitu banyak bangunan dengan seni bina Stalinis.

Rejim Komunis yang memerintah Bulgaria hanya bertahan selama 45 tahun sahaja. Hari ini Bulgaria ataupun Sofia menjadi antara bandar yang cantik dan unik di Eropah. Sebab korang boleh nampak begitu banyak seni bina di sana. Jadi tak peliklah bila kita pandang Sofia terus hati terpikat.

Kepada korang semua kalau nak merasai betapa indahnya Sofia, korang boleh ke Bulgaria. Dekat sini boleh jumpa begitu banyak Sofia.

Inilah masa nak mengenali budaya Slavik. Jemput baca buku HUJAN EMAS DI TANAH SLAVIK. Link: https://bit.ly/slavikshopee

Rujukan

Bradshaw, M. (2017, Disember 19). Sofia Turbulent History. Local Life. Dipetik daripada https://www.local-life.com/sofia/articles/history

In Your Pocket. (n.d). History of Sofia. Dipetik daripada https://www.inyourpocket.com/sofia/History


Sandakan, Sabah – “The Little Hong Kong”

KEDUDUKAN geografinya yang terletak di Teluk Sandakan seumpama apabila berkunjung ke sini seolah-olah berada di satu pulau peranginan. Bukan bandar yang biasa-biasa sebaliknya ianya merupakan antara Bandar utama malah kedua terbesar di Sabah, negeri dibawah bayu.  Turut terkenal sebagai pintu masuk bagi destinasi eko-pelancongan di Sabah kerana disinilah berhimpunnya pusat-pusat santuari bagi haiwan yang dilindungi seperti Pusat Pemuliharaan Orang Utan Sepilok, Labuk Bay Proboscis Monkey (Monyet Belanda) Santuari serta beberapa gua batu kapur yang mempunyai khazanah purba iaitu Gua Gomantung dan sebagainya.

Selain itu kawasannya  juga turut mengalir satu sungai yang merupakan  sungai kedua terpanjang di Malaysia selepas Sungai Rajang di Sarawak. Sungai Kinabatangan yang kaya dengan flora fauna serta hidupan alamnya menyaksikan ia turut menjadi sebahagian dari tarikan pelancong dari dalam dan luar negeri sehingga sekarang.

Menyelusuri sejarah moden Sandakan, Sabah dapat dijejaki apabila seorang jurutera kapal, peniaga dan pembekal senjata bernama William Clark Cowie kelahiran Scotland mendapat keizinan daripada Sultan Sulu untuk membuka tapak perniagaannya di satu kawasan di Borneo Utara suatu waktu dahulu.  Oleh kerana pada waktu itu menurut perjanjian Cowie dan Sultan Sulu, kawasan tersebut diduduki atas dasar pajakan atau gadaian pada tempoh tertentu sahaja maka mereka bersetuju untuk menamakan kawasan tersebut sebagai Sandakan.  Yang mana ianya berasal dari perkataan “sandak” di dalam bahasa Sulu yang bermaksud tanah yang digadaikan.

Setelah beberapa ketika, sekali lagi Cowie menukar namanya kepada Kampung German dek kerana pada waktu itu ramai peniaga-peniaga Eropah dari Negara Jerman yang menjadikannya sebagai Bandar pelabuhan transit perniagaan mereka di Pulau Borneo.   Sekitar tahun 1878 pula menyaksikan Baron Von Overbeck berjaya memperolehi pajakan bagi menduduki Kampung Jerman daripada Sultan Sulu.  Tatkala berjaya memperolehinya, beliau lantas meletakkan seorang bangsa Inggeris bernama William Pryer bagi menjaga segala urusannya di bahagian Pantai Timur Borneo Utara.

Dikatakan pada waktu Pryer mentadbir Kampung Jerman hanya terdapat dua buah perkampungan kecil yang wujud di Teluk Sandakan iaitu yang diduduki oleh nelayan tempatan berbangsa Bajau dan Suluk.  Jumlah rumah-rumah pula hanya sebanyak 17 buah rumah dan tiga buah kedai runcit yang dimiliki oleh peniaga berbangsa Cina pada waktu itu.

Sekitar tahun 1879, satu tragedi kebakaran berlaku di Kampung Jerman yang mana menyaksikan ianya musnah sama sekali dijilat api.  Dikatakan Pryer langsung tidak berminat untuk membinanya semula sebaliknya beliau telah memindahkan Kampung Jerman ke kawasan penempatan baru yang dinamakan Buli Sim-sim.  Kerana penempatan di Buli Sim-sim lebih tersusun berbanding dengan Kampung Jerman yang asal maka beliau telah menamakan penempatan baru itu sebagai Elopura yang membawa maksud “Satu bandar yang indah”.

Apabila Elopura semakin pesat membangun dibawah Syarikat Borneo Utara Inggeris, masyarakat tempatan pada masa itu mendesak Pryer untuk menggunakan nama asalnya kembali berbanding Elopura yang diberikannya.  Kerana tidak mahu menimbulkan keributan di wilayah tersebut hanya kerana nama akhirnya Pryer bersetuju menamakannya semula sebagai Sandakan.  Sekitar tahun 1883, pusat pemerintahan Syarikat Borneo Utara Inggeris yang mentadbir Borneo Utara telah memindahkan pusat pemerintahannya ke Sandakan.  Dikala itulah Sandakan semakin makmur dan gah namanya  sebagai pusat perdagangan bagi wilayah pantai timur Borneo Utara.

Keberadaan Sandakan yang begitu dekat lokasinya dengan Negara Filipina menyaksikan ramai masyarakat Cina dari Hong Kong mula membanjiri Sandakan sebagai tempat untuk berniaga. Pada waktu itu, Filipina sedang rancak dengan industri perladangan mereka.  Ianya turut tempias ke Sandakan apabila disitu juga turut pesat dengan pembukaan ladang-ladang kopi, koko, tembakau dan kelapa.  Ianya telah menarik begitu banyak perniagaan-perniagaan besar milik Cina Hong Kong untuk membuka ibu pejabat mereka di Sandakan samada yang berasaskan perniagaan ladang mahupun pembalakan.

Sejak itu juga kemasukan beramai-ramai buruh-buruh dari Negara China dan Hong Kong yang bekerja di ladang tembakau dan kelapa turut menjadikan Sandakan sebagai rumah kedua mereka.  Menurut bancian penduduk sekitar tahun 1882 menyatakan, masyarakat yang mendiami Sandakan pada waktu itu 50% daripadanya  adalah berketurunan Cina asal dari Hong Kong dan kebanjiran yang ramai inilah menyaksikan Sandakan turut digelar sebagai “The Little Hong Kong”.

Awal 1900an menyaksikan Sandakan adalah antara pemain ekonomi terpenting bagi Borneo Utara.  Dari hanya satu perkampungan nelayan yang juga tempat transit untuk bangsa Eropah berniaga akhirnya disinilah juga turut didirikan deretan rumah kedai konkrit  dengan binaan arkitektur yang moden.  Dari hanya menyelusuri denai-denai berlumpur akhirnya pada tahun 1912 sudah ada penampakan kenderaan bermotor memenuhi jalan-jalan di Sandakan.  Fasiliti seperti kemudahan telefon untuk komunikasi dan penggunaan elektrik turut diadakan pada waktu itu.  Kedatangan bangsa Eropah seperti Inggeris, kaum Cina dari China, Arab, India, Jepun menjadi sebahagian daripada pembentuk masyarakat Sandakan yang majmuk disamping masyarakat tempatannya.  Kesemuanya berganding bahu di dalam menjadikan Sandakan sebagai satu wilayah yang pesat dan membangun.

Namun segalanya berubah di ketika Perang Dunia Kedua berlangsung iaitu pada tahun 1942-1945.  Sandakan langsung longlai tatkala ianya hampir musnah dibom oleh tentera Bersekutu di dalam kempen mengalahkan pendudukan Jepun di Borneo Utara. Asakan dari Tentera Bersekutu itu telah membawa kepada kem tawanan perang (POW) dipindahkan ke Ranau.  Dan disaat akhir pendudukan Jepun inilah juga menyaksikan ramai tahanan perang dari British dan Australia terkorban samada kelaparan, keletihan mahupun disiksa oleh tentera Jepun.  Ianya dikenali sebagai “Sandakan Death March 1945” yang juga merupakan antara kronologi bersejarah paling kejam di dalam sejarah pendudukan Jepun di Borneo.

Selepas tamat Perang Dunia II iaitu apabila Jepun menyerah kalah atas pengeboman Nagasaki dan Hiroshima, Borneo Utara termasuk Sandakan telah diserahkan kembali kepada Syarikat Borneo Utara British.  Namun kemusnahan yang teruk seperti Bandar-bandar yang lain di seluruh Borneo Utara menyaksikan Syarikat Borneo Utara British tidak mampu membangunkannya semula.  Sehingga tahun 1949, Borneo Utara termasuk Sandakan adalah dibawah pentadbiran Koloni British kerana Syarikat tersebut hampir muflis dan mereka bertindak sebagai yang memulihkannya kembali.  Sejak itu juga dibawah Koloni British, pusat pemerintahan telah dipindahkan dari Sandakan ke Jesselton iaitu Kota Kinabalu yang kita kenali sekarang.

Tidak kenal maka tidak cinta.

-HB-

#SaiasayangSabahbah!

Kredit gambar: Sabah Tourism

Rujukan:


Jalaluddin Rumi: Tokoh Sufi Sepanjang Zaman

“Ketika gelap menyerkap, kekasih semakin ghairah. Setiap mata tertidur, melainkan aku yang menyerahkan hati kepada-Mu, tak bisa lelap seperti mereka. Sepanjang malam mataku memandang angkasa, menghitung bintang. Cinta-Nya begitu nyata mencuri tidurku dan kutidak pasti apakah lelap mampu bertandang lagi.” –Rumi

Konstantinopel tidak ditakluki dengan bedilan meriam semata-mata, namun dengan mujahadah bangun malam, lantera kebangkitan jiwa.

Hampa menjerut jiwa. Serangan bertali arus dari laskar Janissari sia-sia semata. Darah parajurit Islam membenangi bumi Konstantinople. Seorang demi seorang gugur. Jeritan ngeri sabung menyabung. Manakan tidak, acap kali mereka menghampiri benteng, pasti dihujani panah-panah dan tembakan Meriam dari pertahanan Rom Byzantin.

Melihatkan kegagalan serangan dan ramai yang terkorban, terdetik di fikiran Sultan mahu berundur.

Seterusnya Sultan Muhammad al-Fath balik ke kem untuk membahaskan bersama murabbinya berkenaan penarikan tentera dari ekspedisi penaklukan yang telah cuba disempurnakan oleh Umat Islam selama 150 tahun ini, masih tidak berjaya.

Sebaik tiba di muka khemah, dia melihat gurunya, Syeikh Syamsuddin al-Wali sedang lagi bersujud. Dia menunggu sabar. Lama sekali. Sering terdengar desahan tasbih. Dia menyedari sesuatu. Mungkinkah sujud yang panjang ini petanda kemenangan Islam sudah hampir?

Sultan itu yang lahir ketika ayahnya Sultan Murad menamatkan bacaan Surah Muhammad dan mula memasuki Surah al-Fath ini telah ditarbiyah kuat bertasawuf. Beliau bertarekat Naqsyaband hasil didikan syeikhnya itu. Pasukan elit Janissari rata-rata bertarekat Bektasiyah. Manakala mujahid-mujahid lain ada bertarekat Maulawiyah, Qodiriyah dan lain-lain. Setiap mereka telah diisi jiwa dengan cahaya rohani.

Sultan Muhammad al-Fath percaya sujud munajat yang panjang dari gurunya itu petanda nama Allah al-Fath akan menjelma. Kemenangan akan menyinga. Justeru serbuan diteruskan. Tiada lagi berpaling ke belakang. Perancangan diperkemaskan. Meriam ciptaan Orban disenjatai. Kapal berlayar di daratan.

Dan pembukaan Konstantinopel telah berjaya dirai akhirnya pada 29 Mei 1453 masihi. Kota itu diubah nama kepada Islambol (Kota Islam), kini digelar Istanbul.

Sepanjang lakaran sejarah, Khilafah Uthmaniah gemilang bersama kekuatan Islam dan hikmah peradaban. Mereka menjaga warisan Nabi di Mekah Madinah, mengadakan mawlid besar-besaran, membudayakan al-Quran dan menerapkan dakwah ke setiap wilayah non-muslim yang baru dibuka sehinggakan negara balkan Albania dan Bosnia menikmati islamisasi. Mereka memayungi Umat Islam sedunia.

Sultan Beyazid II (anak al-Fateh) menyelamatkan pelarian muslim dan yahudi Granada, Andalusia daripada kekejaman Sepanyol melalui akta Liempera De Sangre. Sultan Sulayman Qanuni mengirimkan armada tentera ke Nusantara bagi menentang Portugis yang menjarah Melaka dan Acheh.

Malangnya, apabila sekularisasi (pemisahan agama dari kehidupan) semakin menggigit, merayap dalam sistem kewangan, kehakiman dan ketenteraannya, Khilafah menjadi semakin lemah sehinggakan digelar ‘sick man of europe’. Ditambah dengan pemborosan pimpinan generasi terkemudian, pemberontakan negeri-negeri Arab (kecuali Libya) dan kekalahannya dalam Perang Dunia pertama, Turki akhirnya hanya tinggal nama sebuah negeri tanpa khalifah. Semuanya kerana pemisahan dari Islam. Tanpa agama, hilanglah esensi kegemilangannya.

Menyorot kembali kemegahan Khilafah Turki Uthmaniah, Sultannya tidak berpisah daripada didikan guru rohani. Malahan pendirinya iaitu Osman Ghazi telah mendapat bimbingan rohani daripada Syeikh Adabali. Sebelum tertubuh khilafah, kekuatannya bermula dari pemerintahan Bani Seljuk yang berpusat di Anatolia. Di sinilah inspirasi rohani Turki Uthmaniah bermula iaitu seawal era Sultan Alauddin Kaykobad. Beliau hidup sezaman dengan guru sufi Syeikh Bahauddin Valad dan anaknya Mawlana Jalaluddin Rumi. Sultan ini menguatkan tradisi mendampingi ulama’ serta menjadikan mereka paksi rujukan.

Dari kerajaan Bani Seljuk sehinggalah khilafah Turki Uthmaniah, ia tidak terpisah daripada Rumi. Bahkan serban sultan-sultan Uthmaniah diinspirasikan daripada serban Rumi. Syeikh yang mengajar di Yenikapı Mevlevihane (zawiyah Mawlana Rumi) biasanya mengajar Sultan-sultan Uthmaniah di Istana Topkapi.

Menurut ulama’ Istanbul, terdapat tiga kitab rujukan agama yang paling penting:

Pertama, Sahih Bukhari oleh Imam Bukhari.

Kedua, al-Syifa bi Ta’rif Huquqil Mushtafa oleh Qadhi Iyadh.

Ketiga, Mathnawi oleh Mawlana Jalaluddin Rumi.

Mengenal Rumi, adalah mengenal cinta sejati sebagai kekuatan Ummah agar gagah berdiri.

“Dan apabila hamba-hamba-Ku bertanya kepadamu tentang Aku, maka (jawablah), bahwasanya Aku adalah dekat. Aku mengabulkan permohonan orang yang berdoa apabila ia memohon kepada-Ku, maka hendaklah mereka itu memenuhi (segala perintah-Ku) dan hendaklah mereka beriman kepada-Ku, agar mereka selalu berada dalam kebenaran.” (Al-Baqarah: 186)

Beliau dari jalur keturunan Abu Bakar al-Sidq. Gelaran ‘Rumi’ merujuk kepada Anatolia, tempat dia bermukim yang dianggap sebagai tanah Rom. Seorang faqih mazhab Hanafi. Rumi mendapat didikan daripada ayahnya Syeikh Bahauddin Valad yang bertarekat Kubrawiyah. Kebanyakan darwisy tarekat ini bersama Majdudin Kubrawi telah syahid ketika berjihad melawan penyerbuan Mongol.

Rumi sempat bertemu Fariduddin Attar di Nishapur ketika kecil serta dihadiahi oleh penulis Mantiqu’t-Thair ini dengan buku puisi berjudul Iibtidaname. Bilang Attar kepada ayahnya:

“Diharapkan anakmu kelak menyalakan api di hati yang dibakar cinta ilahi.”

Melalui didikan Sayyid Burhanuddin Tarmidhi, Rumi menjadi seorang syeikh di madrasah.
Menjelang 1244 masihi, Rumi bertemu Shams Tabrizi, seorang darwisy pengembara. Puisi-puisi esetorik meletus. Sebahagiannya terhimpun dalam Divan Shams Tabriz. Mereka bersohbat untuk beberapa purnama sehinggalah berpisah buat selamanya. Shams, teman rohaninya menghilangkan diri pada suatu ketika. Sehinggakan Rumi bermadah; “Engkau telah pergi meninggalkanku, engkau pergi membawa sama mataku, sekarang bagaimana patutnya aku menangisimu?”

Kesedihan Rumi tiada tara. Dari inilah jiwa kehambaan terbuka. Lara yang mendidik jiwa.
“Shams Tabrizi hanyalah prakata” luah Rumi pada suatu bait syair.

Bagi Mawlana Jalaluddin Rumi, kebahagiaan hidup berdansa bersama mengasihi ilahi. Cinta kepada Allah dan Rasul-Nya ialah esensi terpenting seorang Muslim. Menyayangi makhluk dengan luhur akan menyampaikan kepada Khalik (pencipta). Mencintai Allah, darinya berbagi kasih-sayang kepada sesama ciptaan-Nya pula. Dengan berbagi cinta, manusia menggapai sempurna (insan kamil).

“Ibu kami ialah cinta, ayah kami ialah cinta!
Kami lahir dari cinta! Kami ialah cinta!
Seluruh cinta menegakkan jambatan menuju cinta Rabbani
Mencintai manusia bererti mencintai Tuhan.” –Rumi-

Mawlana Jalaluddin Rumi sering diundang sultan dan bangsawan bagi memberikan pesanan. Meskipun demikian, hati Rumi lebih dekat kepada rakyat jelata dan orang biasa. Suatu masa, menteri Pervane mengadakan majlis zikir di istananya. Pembesar ini menjemput Rumi dan anak muridnya hadir. Rumi tiba awal di majlis tersebut, namun tidak terus masuk. Dia menunggu sehingga semua anak muridnya yang ramai terdiri daripada tukang jahit, penjual di pasar dan orang fakir miskin masuk ke istana tersebut terlebih dahulu. Setelah itu, barulah dia menyertai majlis. Melihat perbuatan ini, Husam al-Din Chelebi, seorang sahabatnya bertanya kepada Rumi.

Jawab Rumi:

“Jikalau kita masuk ke istana ini terlebih dahulu, boleh jadi penjaga pintu tidak akan membenarkan sahabat-sahabat (anak murid) kita yang datang terkemudian masuk. Justeru mereka tidak dapat turut serta. Jikalau kita tidak dapat memastikan sahabat kita menyertai istana menteri di dunia ini, di akhirat nanti, bagaimana kita memastikan mereka memasuki istana akhirat di syurga kelak?”

Rumi kekal menjadi guru kepada sultan dan rakyat jelata Konya, kerajaan Anatolia sehinggalah ke akhir hayat. Mutiara katanya termaktub dalam Mathnawi, Divan Shamsi Tabriz, Fihi Ma Fih, Majalis-I Saba’ dan Maktubat. Anaknya Sultan Valad menyusun tarekat Mawlayiah nisbat kepada Mawlana Rumi. Zawiyah Mawlawiyah didanai besar-besaran pada era Sultan Yildirim Beyazid, Sultan Selim I, Sultan Sulayman Qanuni, Sultan Selim II. Himpunan puisi sufi Mathnawi dibacakan dalam masjid-masjid Uthmaniah. Sehingga kini, Masjid besar Kosovo masih membacakan Mathnawi.

Jika di abad ke-12, puisi Rumi adalah mata air memancurkan harapan, bagaimana pula di abad ke 21 ini?

Muhammad Iqbal, seorang filsufus besar Pakistan begitu mengkagumi Mawlana Rumi.

“Janganlah tinggal mendiam. Mengembaralah dari dirimu kepada dirimu.” –Rumi

Suatu gagasan yang menarik perhatian Iqbal adalah penolakan terhadap Fatalism, iaitu menyerahkan nasib kepada takdir sambil meninggalkan ikhtiar. Ianya mengakibatkan kemalasan dari berusaha yang telah melumpuhkan kaum Muslimin. Rumi menegaskan kita patut berserah sepenuh hati kepada Allah, sedang dalam masa sama berikhtiar sepenuh tenaga. Bertawakkal sesungguh-sungguhnya, bekerja sesungguh-sungguhnya. Iqbal sebagai pemuisi membangunkan jiwa marhean dan kuasawan untuk bangkit memperjuangkan nasib umat. Apa saja permata yang kita cari, wujud dalam diri kita sendiri. Tinggal untuk kita meraihnya.

Dalam karya Rumi, semangat hidup kuat bertiup:

“Bekerja tanpa memperoleh apa-apa adalah lebih baik dari tidur semata-mata.”

“Sekiranya pokok dapat bergerak, sekiranya ia dapat pergi dari satu tempat ke satu tempat dengan pucuk dan akarnya, ia tidak perlu menderitai penyeksaan gergaji dan luka perit kapak.” –Rumi

Berinspirasikan guru spiritualnya ini, Muhammad Iqbal menuliskan sebuah puisi:

“Jangan menoleh ke kiri ke kanan, lihatlah ke dalam dirimu sendiri. Usah bersedih poketmu kosong. Di dalam dadamu sebuah bulan purnama tersembunyi.”

Siapa tahu, komentar Iqbal berkenaan Rumi akhirnya membuahkan hidayah iman.

Eva De Vitray Meyerovitch

Eva seorang pentadbir dan pakar pengkaji di French Scientific Research Center (CNRS), pensyarah jurusan falsafah di Universiti al-Azhar dan beberapa Universiti di mesir. Dia juga mendapat gelar ‘Docteur Honoris Clausa’ dari Seljuk University pada tahun 1987. Dilahirkan di Boulogne, Perancis. Bersekolah dengan latarbelakang Kristian Katolik dan berkahwin dengan seorang Yahudi.

Siapa sangka, ketika dia menelaah di perpustakaan Sorbonne University, sedang mencari-cari penyelesaian tentang krisis nihilism pasca-renaissance dari teks Kristian klasik, dia terjumpa esei tulisan Muhammad Iqbal yang merumuskan aspirasi Rumi. Lalu membacanya sepenuh taakulan. Lantas dia terpesona. Tertanya-tanya, apakah yang sebenarnya Rumi maksudkan. Apakah ia falsafah yunani, atau hakikatnya Rumi sedang mengutarakan kebenaran?! Apa yang Rumi perkatakan menimbulkan kekaguman.
Eva terus mengkaji, meneliti setiap perbahasan Rumi. Kebenaran agama Islam menerpa di hadapannya. Meskipun begitu, tidak mudah baginya menerima. Selama ini Eva hidup dalam lingkungan Kristian Katolik, tiada maklumat yang baik tentang Islam diterima. Dia sangsi, hati berbelah bahagi. Hingga dia pun berdoa:

“Oh tuhanku! Tolonglah ajarkan aku apa yang harus kulakukan. Hantarkan kepadaku tanda!”

Ternyata, Allah memakbulkan doanya. Tanda yang dipinta hadir dalam bentuk mimpi. Eva melihat dirinya di dalam kubur dengan batu nesan bertuliskan kalimat ‘Hawwa’. Dia hairan sekali bagaimana dia dikuburkan sedang masa yang sama melihat keadaan kubur sendiri. Mimpi itu diingat sejelas-jelasnya.

Sebaik bangkit dari tidur, dia berkata: “Baiklah, engkau mahukan tanda bukan. Dan tandanya adalah ini, engkau akan disemadikan sebagai seorang Muslim.” Bisiknya kepada diri sendiri. Seterusnya dia memeluk Islam.

15 tahun kemudian, dia melawat Istanbul buat pertama kali. Seorang darwisy yang dia kenali di UNESCO membawanya ke sebuah Samahana (tempat tarian wherling dervish). Di situ dia terkejut besar. Dia menjumpai kubur seperti yang dilihat dalam mimpinya sebelum ini. Mirip sekali. Eva tergamam, kaku terdiam. Kemudian dia bertanya gerangan kubur siapakah ini. Jawab temannya, ini ialah kubur seorang wanita sufi Mawlawiyah. Peristiwa ini membangunkan hasratnya untuk menyertai Tarekat Mawlawiyah, menjadi pengikut Mawlana Jalaluddin Rumi.

Eva atau nama islamnya; Hawwa telah banyak menghasilkan penyelidikan yang membuka jalan mengenali Islam. Karyanya berjudul ‘Mystique et poesie en Islam’ (Puisi Dan Mistik Islam) serta ‘Djalaluddin Rumi et I’ordre de derviches tourneurs (Mawlana Jalaluddin Rumi Dan Whirling Dervish) pada tahun 1972 telah membuka mata berat terhadap ketakjuban puisi-puisi Rumi serta kesempurnaan Islam sebagai ‘the way of life’. Bahkan dalam bukunya ‘La quete de I’absolu’ (Pencarian Erti Absolute) suatu terjemahan Mathnawi, Eva memaklumkan wujudnya teori nukleur fizik dalam karya Rumi.

Sehingga kini, karya Rumi terus dibaca di seantero dunia, menyuluh makna kehidupan penuh cinta. Amerika menyaksikan puisi-puisi Rumi sebagai bestseller. Eropah semakin memberi perhatian kepada Rumi melalui penyelidikan orientalis seperti Annemarie Schimmel dan AJ Arberry.

Puisi-puisi Rumi semestinya fenomenal dideklamasikan di bawah taburan bintang gemerlapan, sambil menikmati espresso di keheningan oasis berlatarkan melodi ney Konya. Kekal indah juga, bila didiskusikan di dewan seminar dengan huraian sarat jargon-jargon rumit. Atau boleh dilafazkan bersahaja kepada kekasih halal setulus ikhlas. Yang dihasilkan dari hati akan jatuh ke hati.

“Setiap cinta yang bukan kerana Tuhan akan diakhiri kekecewaan.” –Rumi

Khulasohnya, Mawlana Jalaluddin Rumi merupakan suatu figura yang membangunkan jiwa rakyat Bani Seljuk kepada mengingati Allah. Memalingkan wajah dari cinta kepada makhluk, menuju cinta kepada Khalik. Ishq majazi Ishq hakiki; setiap cinta akhirnya menyedarkan kita bahawa yang hakiki hanyalah Allah. Sehinggalah akhirnya tuhan membangkitkan Kabilah Kayi dari Bani Seljuk menerajui Khilafah Turki Uthmaniah hingga memayungi Umat Islam sedunia. Semuanya setelah jiwa dibangkitkan terlebih dahulu.

Betapa bencinya golongan sekular kepada kebangkitan Islam, sampaikan Mustafa Kemal Ataturk mengharamkan semua tekke (zawiyah Tarekat Mawlawiyah) setelah Sultan Abd Hamid II diusir. Aktiviti wherling dervish disekat ketika dasar sekularisasi bermaharajalela. Tentunya kita tidak ingin mengulangi tragedi ini lagi. Islam dan jiwanya harus bangkit bertenaga semula.

Begitu banyak kita dapat belajar dari kebangkitan Islam era awal Khilafah Uthmaniah. Kebangkitan jiwa adalah yang terutama. Untuk kembali kepada Islam, adalah dengan kembali kepada Allah.

“Akulah khadam al-Quran sepanjang hayatku,
Akulah debu di bawah telapak kaki Mummad, utusan Tuhan,
Andaikata sesiapa menafsir perkataanku dengan jalan lain,
Aku menyanggah sosok tersebut dan aku menganggah perkataannya.” –Rumi


Siapakah Haji Mahadi?

Seniman Allahyarham Haji Mahadi atau nama sebenarnya Haji Mohd Mahadi Haji Mohd Said, mengakui orang seni tidak semestinya datang daripada keluarga yang mempunyai latar belakang seni. Kemunculan beliau membuktikan ada orang seni datang daripada keluarga yang kuat pegangan agamanya.

Haji Mahadi dilahirkan didalam sebuah keluarga yang besar di Kampung Merbuk, Negeri Sembilan pada tahun 1914. Allahyarham merupakan anak kelapan daripada 15 orang adik beradik,. Ayahanda beliau merupakan seorang tokoh agama terkenal yang alim dan warak serta terkenal sebagai pendukung kemuliaan agama yang murni, iaitu Syaikh Muhammad Said Jamaluddin Al-Linggi. Sementara abang sulungnya, Tuan Sheikh Haji Ahmad Muhammad Said pula merupakan bekas mufti Negeri Sembilan. Antara saudaranya ialah Ahmad Mohd Said iaitu bekas Mufti Besar Negeri Sembilan dan sebagai ahli Majlis Mesyuarat Undangan Malaysia dan Abdul Rashid seorang guru agama terkenal di Singapura dan Malaysia.

Haji Mahadi pernah mendapat pendidikan agama di Kota Makkah sewaktu berusia 14 tahun, Beliau telah dihantar mengikuti  pengajian di Madrasah al-Falah selama dua tahun. Dengan pengalaman itu, maka tidak hairanlah mengapa beliau sudah pun bergelar ‘Haji’ ketika mula menyertai Malay Films Production atau MFP. Haji Mahadi pernah mendirikan rumahtangga dengan seniwati Mak Enon dan seniwati Khadijah Hodri (Jah Mahadi) namun jodoh beliau dengan kedua bintang filem berkenaan tidak lama, mereka berpisah jua.

Haji Mahadi dikatakan anak paling disayangi. Ciri-ciri fizikalnya seperti berwajah tampan dan berkulit cerah kekal hingga ke akhir hayatnya. Beliau tidak mensesiakan pengetahuannya dalam ilmu agama kerana banyak murid yang berguru dengannya. Selang beberapa tahun kembali dari Makkah, Haji Mahadi menukar haluan hidupnya.

“Bukan kerana saya tak suka menjadi guru agama, tetapi, ialah sebab pada ketika itu saya rasa diri saya serba kekok kerana dipuja orang yang lebih tua daripada saya,” katanya.

Beliau yang berpendidikan di  Madrasah al-Falah, Makkah, pernah ditanya apa bezanya seorang tokoh agama dengan pelakon, dan menjawab, “Cara pemujaan antara kedua-dua itu berbeza.”.

Ada desas-desus yang mengatakan bahawa beliau adalah seorang wali Allah. Adik beradik beliau juga merupakan wali Allah dan arwah bapanya adalah seorang wali besar. Ada juga cerita yang mengatakan adik beradiknya yang lain telah memilih tarikat (jalan) yang menumpukan kepada akhirat semata-mata sedangkan beliau telah memilih tarikat yang merangkumi hal-hal dunia dan akhirat. Adik beliau yang dikenali sebagai Sidi Rashid juga mengamalkan satu tarikat yang mempunyai bilangan pengikut yang agak ramai.

Allahyarham Haji Mahadi juga diberitakan mahir dalam perubatan tradisional dan kebatinan. P. Ramlee dikatakan menuntut ilmu perubatan dan kebatinan daripada beliau. Pelakon Ahmad Mahmud juga pernah bercerita yang beliau pernah jatuh sakit semasa berlakon di dalam hutan dan diubati oleh Allahyarham Haji Mahadi dan didapati Ahmad Mahmud membuang air kecil di dalam hutan di tempat kediaman makhluk halus

NAMA Haji Mahadi terpahat dalam catatan sejarah filem Melayu sebagai anak Melayu pertama menajdi pengarah filem  menerusi filem arahannya iaitu Permata Di Perlimbahan yang dikeluarkan oleh Malay Film Production pada 1952. Filem ini membuka satu langkah baru kepada pengarah tempatan lain, terutama pengarah Melayu. Sebelum ini bidang pengarah filem dipelopori pengarah luar, terutama dari India dan Filipina. Filem Permata Di Perlimbahan dibintangi Nordin Ahmad yang berlakon buat pertama kalinya sebagai hero di sisi Maria Menado, Salmah Ibrahim, J Husny dan Suud Jr.

KETOKOHAN Haji Mahadi sewajarnya tidak patut dilupakan dalam perfileman nasional tanah air.

Dari Wartawan ke Pengarah Filem

Haji Mahadi memasuki alam pekerjaan dalam tahun 1939 dengan menyertai syarikat akhbar, Utusan Melayu di Singapura sebagai  wartawan, rakan setugas beliau pada ketika itu pastinya wartawan melayu terkenal, Pak Rahim Kajai dan Pak Sako. Haji Mahadi kemudiannya berpindah ke akhbar Warta Malaya sebagai wartawan sukan.

Sebagai pendakwah di Boon Teck Road

Sebagai seorang yang berpendidikan agama, Haji Mahadi tidak memisahkan tanggungjawab berdakwah meskipun bergelar seniman. Sewaktu tinggal di ‘perkampungan artis’ MFP di Boon Teck Road, Singapura,  peranan dan sumbangan Haji Mahadi dalam soal kebajikan dan dakwah dikalangan penduduk disitu begitu ketara. Menurut Allahyarham Seniwati Normadiah, Haji Mahadi disifatkan umpama seorang ayah kepada semua artis melayu pada ketika itu, beliau begitu dipandang tinggi kerana sifat beliau yang pengasih serta tidak jemu memberi panduan hidup dari aspek agama mahupun kebajikan.

Seniman Allahyarham Datuk Ahmad Daud juga mempunyai pandangan yang sama, malah antara nasihat Haji Mahadi yang sering diberikan kepada mereka ( para seniman dan seniwati) ialah, jangan sesekali melupakan tanggungjawab untuk akhirat meskipun sibuk dengan kerjaya sebagai seniman. Haji Mahadi turut menjadikan madrasah yang ada di Boon Teck Road sebagai tempat beliau berdakwah, khususnya kepada golongan artis.

Kemunculan awal beliau dalam dunia filem Melayu agak unik. Kalau orang lain seperti P Ramlee, S Roomai Noor, Omar Rojik atau M Amin menjadi pelakon terlebih dulu sebelum dilantik sebagai pengarah., bagaimanapun, Haji Mahadi bermula sebagai pengarah kemudian menjadi pelakon.

Beliau menjadi pelakon selepas mengarahkan filem Permata di Perlimbahan, tetapi berasakan dirinya masih kekurangan pengalaman, beliau enggan meneruskan kerja itu. Permata Di Perlimbahan merupakan filem pertama dan terakhir arahannya.

Sebaliknya beliau memilih menjadi pelakon saja. Pada mulanya hanya sebagai pelakon pembantu saja dan filem pertama lakonannya ialah Hujan Panas. Sejak itu, dia mula melakonkan pelbagai watak.

Malah Haji Mahadi terkenal dengan watak sebagai seorang Sultan. Antaranya, menjadi Sultan Mansur Shah dalam filem Hang Tuah pada 1956; memegang watak Tun Jana Khatib menerusi filem Singapura Dilanggar Todak (1962); menjadi raja untuk Indera Bangsawan atau sultan dalam filem Raja Laksamana Bintan (1959).

Beliau pernah melakonkan watak iblis dalam filem Iman (1954), sebagai Pak Lebai menerusi filem Budi Dan Dosa (1963), atau seorang kaya yang tamak haloba dalam filem Ribut (1956). Bersama P Ramlee dan S Kadarisman, Haji Mahadi sebagai Abdul Wahab menerusi filem Tiga Abdul (1964).

Pembabitannya dalam dunia filem dikatakan sebagai kebetulan, apabila beliau tampil sebagai pelakon tambahan dalam filem Penghidupan pada 1951. Filem terbitan Malay Film Productions (MFP) diarahkan oleh (Datuk L Krishnan) dengan pelakonnya P Ramlee dan Rokiah.

Di MFP, beliau sebenarnya tidak terus menjadi pelakon, tetapi bermula sebagai penterjemah, sebelum dinaikkan pangkat ke jawatan penolong pengarah.

Bagaimanapun, menyedari kebolehannya sebagai pengarah filem belum kukuh, beliau enggan meneruskan tugas itu. Beliau secara jujur pernah pernah berkata: “Saya perlukan pengalaman yang lebih lama.”

Selepas itu, Haji Mahadi kembali berjuang dalam seni lakonan. Hajatnya tercapai apabila beliau ditawarkan berlakon filem Istana Impian (1953) dan Hujan Panas pada 1954.

Filem Hujan Panas agak istimewa kerana menyebabkan beliau mendapat gelaran seniman pembantu pujaan yang diberi berdasarkan satu undian nasional.

Sejak itu beliau disanjung sebagai seniman serba boleh dengan mendukung peranan dalam beraneka cerita dan ragam, daripada orang tua, muda, baik, miskin, kaya dan sultan, semuanya dapat dilakonkan dengan baik.

Walaupun menerima sanjungan, Haji Mahadi tetap seorang yang merendah diri. Beliau tidak mudah lupa daratan, terutama kepada keluarga dan rakannya.

“Tiada perkara yang dapat menyenangkan dan menggembirakan hati saya selain melihat keadaan aman dan tenteram kaum keluarga dan sahabat handai saya,” katanya.

Ketika zamannya, isu kafir mengkafir hangat diperkatakan, lebih-lebih lagi apabila beliau terbabit dalam bidang seni.

“Hukum agama kita, yang diakui Allah itu luas. Mengapa mesti disempitkan?” katanya apabila diminta mengulas isu itu.

Selepas meninggalkan dunia lakonan, Haji Mahadi bekerja sebagai Pegawai Perhubungan Awam dengan Syarikat Haji Ibrahim Bersaudara, yang juga  menaungi Syarikat Indra Filem.

Sepanjang pembabitannya sebagai anak seni, Haji Mahadi pernah berlakon hampir 76 filem termasuk “ Salah Siapa” “ Pusaka Pontianak” “Doktor” “Pawang””Kaca dan PErmata” “ Permintaan Terakhir”

Antara yang dikenali ialah:-

Penghidupan (1951)

Istana Impian (1953)

Iman (1954)

Hang Tuah (1956),

Ribut (1956)

Sumpah Orang Minyak (1958),

Batu Belah Batu Bertangkup (1959),

Raja Laksamana Bintan (1959),

Lela Manja (1960)

Isi Neraka (1960),

Indera Bangsawan (1961),

Si Tanggang (1961),

Singapura Di Langgar Todak (1962),

Budi Dan Dosa (1962),

Tiga Abdul (1964),

Dayang Senandong (1965),

Anak Buloh Betong (1966)

Raja Bersiong (1967)

Jebak Maut (1967)

Permintaan Terakhir (1975)

Pada tahun 1956, lakonan beliau mendapat penghargaan sehingga dinobatkan sebagai Pelakon Pembantu Lelaki Terbaik pada Pesta Filem Melayu di Singapura.

Seniman Haji Mahadi meninggal dunia pada 20 Februari 1983 ketika berusia 69 tahun akibat sakit Jantung. Haji Mahadi meninggalkan seorang balu, Rosminah Marzuki dan tujuh orang anak.

Sumber :

Harith Faruqi Sidek

Berita Harian, 27 Febuari 1983

Utusan Malaysia, 2001

Kelab Filem & Muzik Melayu Klasik


Penunggangan Agama: Satu Kebiasaan Dalam Arena Politik

Ada sebab kenapa sekularisme dijadikan ikutan. Menurut George Holyoake, penulis British yang memberi nama “sekularisme” pada 1896, ideologi materialistik ini adalah konsep yang memandang aliran teologi terbatas dan tidak boleh diharap. Sains, bagi George Holyoake, adalah rezeki bagi manusia. Tentu sekali, pihak konservatif akan ada masalah dengan percanggahan ini, rata-ratanya jika golongan mereka sendiri terperosok dalam pasir jerlus ini. Pada hari ini, Malaysia menyaksikan pertikaian terhadap azan seperti cadangan dangkal Azira Aziz. Aurat dan warisan turut dimainkan.

Perkara yang sama sedang berterusan di luar negara. Hijab dipandang negatif. Khutbah Jumaat dianggap sebagai elemen keganasan. Dan sekularisme tidak henti memamah kepercayaan umat. Mungkin ini sekadar serangbalas kepada penentangan barisan agamawan terhadap sekularisme.

Cuma apa yang golongan agamawan terlepas pandang adalah kesedaran disebalik logik bagaimana satu ideologi berusia kurang daripada 200 tahun mampu mendapkan pengaruh mereka. Lebih-lebih lagi apabila pemisahan antara agama dan negara telah membuahkan hasil yang sangat lumayan. Negara-negara sekular kini dalam keadaan gilang gemilang. Umat Islam pula masih terpaksa berdepan dengan masalah-masalah kelas ketiga dan melabel negara bukan Islam sekadar mendapat “istidraj” ataupun “kafir”.

Sebenarnya, kegemilangan sekularisme dibenihkan golongan agamawan sendiri. Dengan erti kata lain, cendekiawan-cendekiawan agama adalah punca sekularisme bermula. Dunia pada harini bersifat jauh lebih terbuka berbanding landskap politik silam. Negara-negara kini mempunyai rakyat berbilang agama sehingga ke tahap pengaruh ketua tidak boleh berasaskan agama. Bagi mereka, integriti sebuah negara tidak boleh diracuni ke tahap penindasan minoriti. Tentu sekali golongan majoriti akan halalkan tindak tanduk seorang diktator, jika agama diperkudakan.

Sekularisme telah memberikan solusi kepada kejahilan ini, cuma masalah korupsi dan ketidakadilan sosial pula perlu dibendung yang sebenarnya di luar bidangkuasa sekularisme.

Perkara ini berlaku secara nyata di Eropah satu masa dahulu. Berzaman benua tersebut terjerumus ke lembah konflik dan peperangan hanya kerana perpecahan antara barisan Katolik, Ortodoks dan Protestan. Alaf Kedua (1001-1999) banyak memberikan tunjuk ajar tentang kepentingan peranan sekularisme dalam masyarakat global. Tahun keramat 1054 harus dibuat pegangan, kerana inilah tahun Barat (Katolik) dan Timur (Ortodoks) mula bertelagah susulan penutupan gereja-gereja di zon pengaruh masing-masing akibat perbezaan pendapat kegerejaan dan teologi.

Konflik sebegini berlaku akibat kekerapan agama Kristian ditunggang ibarat keldai. Tidak boleh dinafikan bahawa Paus (Pope) merupakan punca kepada banyak masalah diplomasi yang dibawa ke medan perang. Senjata yang dipegang Paus adalah keupayaan untuk buang seseorang daripada komuniti. Dalam Islam, perkara ini juga wujud yang akan dibincangkan kelak. Pada tahun 1066, Paus Alexander II telah membuangkan Raja Harold II daripada komuniti Kristian atas motif politik untuk menghalalkan serangan William.

Raja John turut dibuang pada 1208 kerana menolak Kardinal Stephen Langdon, calon pilihan Paus Innocent III untuk jawatan Ketua Bishop Canterbury. Raja Afonso II yang menggunakan dana gereja untuk menyatukan kembali Portugal dikenakan tindakan yang sama. Maharaja Frederick II siap dibuang sebanyak empat kali. Harus ditekankan bahawa salah satu sebab adalah kerana baginda tidak melancarkan Perang Salib Kelima seperti dijanjikan kepada Paus Gregory IX.

Mudah kata, di tampuk kerusi agama, seorang Paus memegang tukul ibaratkan seorang hakim. Yang mana pembuangan sebegini diamalkan atas motif politik dulu, kini lebih digunakan untuk perangi ajaran sesat Kristian serta gejala deraan syahwat. Betapa besarnya penglibatan seorang Paus satu masa dahulu. Paus Urban II sendiri merupakan peledak kepada serbuk letupan yang meragut banyak nyawa dalam peperangan-peperangan salib. Daripada peperangan inilah kota paling kaya di Eropah iaitu Konstantinopel boleh terjatuh dengan hinanya.

Selama sembilan abad, kota megah ini menjadi ibu negara tamadun Kristian dengan hiasan seni dan karya-karya agung daripada zaman Yunani kuno lagi. Pada tarikh yang malang itu, harta-hartanya diangkut. Jalan-jalan diasak dengan kanak-kanak disembelih dibiarkan begitu sahaja. Rumah-rumah dipecah. Di mana kecantikan pernah merambangkan mata, digantikan dengan kehancuran tidak terhingga. Apa-apa yang tidak boleh diangkut dimusnahkan. Tentera-tentera durjana ini hanya berhenti untuk bunuh dan rogol sehingga ke Hagia Sophia. Dengan mabuknya, mereka teruskan kejahatan ini. Pelacur siap duduk di takhta paderi utama lagi, seketika rahib-rahib dirogol bergilir-gilir.

Semua ini berlaku akibat agama. Pengaruh sebegini berterusan ke tahap komunisme bangkit di Empayar Rusia yang melenyapkan monarki Romanov di tangan Vladimir Lenin. Lantas dari situ, Rusia mengikuti haluan ateisme. Manakala Barat pula sedikit demi sedikit cairkan pengaruh Kristian dalam demokrasi mereka.

Namun, seketika Kristian pula terurai daripada penunggangan agama, barisan Islam pula mula memasukinya. Jika dulu dikatakan berada dalam “zaman takungan”, Kristian kini telah memasuki era kemajuan. Terlalu jauh bangsa-bangsa Barat telah tinggalkan Timur, dari segi sosial, ekonomi serta teknologi. Uniknya, Timur yang dimaksudkan penganut-penganut Islam pula mula ikuti jejak-jejak lama Kristian. Seketika Paus memegang tukul kehakiman dalam motif politik, kini ulama’-ulama’ yang satu masa dulu jawatan ini sangatlah disanjung pula membuat perkara yang sama.

Agama Islam tidak melantik seorang individu untuk mewakili seluruh agama. Sama seperti Ortodoks, Islam lebih berpegang bahawa setiap kariah yang dipusatkan di rumah ibadat (iaitu masjid) akan diketuai oleh seorang mukmin. Namun, perkara ini tidak memendapkan kesan-kesan buruk yang menyengat kesatuan Kristian dulu. Perkara ini dapat dilihat ketika Salman Rushdie masih hangat dalam perbualan. Seketika Yusuf al-Qaradawi sekadar mengecam atas penghinaan terhadap nilai-nilai Islam, Ayatollah Ruhollah Khomeini siap mengeluarkan fatwa agar Salman Rushdie dibunuh.

Sebelum ada yang bersuara bahawa Syiah bukan Islam, harus difahami subjek yang cuba dibentangkan, iaitu penunggangan agama. Dan Sunni atau Syiah, nama buruk akan tetap terpalit kepada Islam, sama ada pihak masing-masing suka atau tidak.

Perbincangan boleh didalami dengan Mohamed Morsi pula yang bingkas bangun ke tampuk pemerintahan Mesir dibawah tiket Ikhwanul Muslimin. Memanglah fitrah bahawa negara harus diterajui dengan elemen-elemen Qur’an dan Hadis. Tetapi pengisytiharan perlembagaan yang meletakkan Presiden lebih tinggi daripada undang-undang amatlah bercanggah dengan agama Islam. Rasulullah SAW sendiri tidak melebihi had dari segi undang-undang ketika memerintah, rata-rata lagi dalam urusan keadilan terhadap Bani Qurayza.

Tetapi Mohamed Morsi hanyalah berskala kecil. Penunggagan agama yang amat dahsyat dapat diteliti dalam dosa-dosa besar dibuat golongan pengganas. Pengeboman serta serangan di tempat-tempat awam Amerika Syarikat adalah contoh kepada dosa-dosa ini. Barangkali mungkin ini adalah respon kepada keganasan Amerika Syarikat di Timur Tengah. Tetapi di Beslan, Rusia, satu kisah ngeri pernah berlaku. Mendendangkan aspirasi Islam, Shamil Basayev telah mengarahkan lebih daripada 30 anggota Batalion Riyadus-Salikhin untuk menawan sebuah sekolah. Sekurang-kurangnya 330 tahanan terbunuh kerana Shamil Basayev, 186 daripada mereka adalah kanak-kanak.

Banyak lagi boleh dibincangkan mengenai keganasan yang mencalarkan imej Islam. Umat Islam juga tidak lari daripada keganasan ini. Pada June 2014, sebuah khilafah telah diisytiharkan di bawah Abu Bakar al-Baghdadi yang menuntut kesetiaan daripada seluruh umat Islam. Namun ketelusan khilafah ISIL ini ditolak kerajaan Islam sedunia. Hakikatnya, tiada apa yang Islam dalam khilafah ini. Dalam masa dua tahun, sebanyak 15,000 mayat ditemui dalam 72 kubur di kawasan yang pernah jadi zon ISIL.

Tahun 2015 dan 2016 telah mendedahkan kezaliman ISIL sehabis-habisnya. Di Tunisia, sebuah resort pelancongan dan muzium diserang yang menyebabkan kematian 60 orang. Di Sana’a, sebuah masjid Syiah telah dibom yang membunuh 142 orang. ISIL juga mengaku bertanggungjawab di sebalik pengeboman pesawat Metrojet 9268. Gabenor Aden (Yaman) dijadikan sasaran, dan pada 6 Disember 2015, beliau dibom dalam kenderaannya. Dan pada 12 Januari 2016, satu serangan di Istanbul telah meragut sebanyak 13 nyawa.

ISIL adalah bala bencana kepada umat Islam, sepertimana Perang Salib kepada semua pihak. Jika satu masa dahulu Isabela mengusir rakyat minoriti daripada negara baru Sepanyol, kini umat Islam berdepan dengan situasi sama di tangan ISIL: satu perjuangan demi nyawa. Ianya sama – dulu yang Islam serta Yahudi merentasi lautan Mediterranean untuk tempat berteduh di Uthmaniyah – apa bezanya dengan sekarang?

Jika dulu rahib-rahib dirogol bergilir-gilir, apa bezanya dengan anak dara Islam sekarang?

Malah, khilafah ini turut membakar seorang tahanan perang lagi, tentu sekali satu dosa besar kerana kuasa membakar hanya milik-Nya. Diyakini bahawa bala bencana ini bakal disusuri. Apa yang bangkit, tentu sekali akan jatuh. Segagah Monggol dan seagung Rom, ke semua pengaruh akan menyembah Bumi juga. Tetapi apa yang berterusan adalah legasi.

Kalau ikut aturan kini, tidak mustahil sekularisme akan menziarahi Dunia Islam pula. Malah, ideologi materialistik ini sedang mengetuk pintu Dunia Islam dengan anjing-anjingnya mula menyalak pertikaian terhadap institusi Islam. Cuma tidak dinafikan jika Malaysia misalnya tunduk kepada sekularisme, negara ini akan gilang gemilang.

Bukan kerana Islam lemah, tetapi akibat kelemahan peneraju-peneraju yang mengakui diri mereka Islam. Apa yang pasti, susunan semulajadi ini membuat aturan kemas kepada tanda akhir zaman yang paling besar iaitu satu zaman pengembalian daripada kemungkaran. Pilihan di tangan umat Islam, sama ada untuk mempercepatkan zaman ini secara penerimaan sekularisme secara terbuka – ataupun alternatif yang paling relevan, iaitu membasmikan kejahilan dalam diri agar tampuk-tampuk keagamaan serta kepimpinan satu masa nanti tidak akan memamah integriti agama Islam.

Masakan perlu Melayu ikut tunjuk ajar serta tauladan Barat, yang tidak pernah faham jiwa tempatan?


Apa Yang Aku Belajar Daripada Raden Wijaya, Genghis Khan Dan Napoleon?

Pemimpin-pemimpin agung dalam sejarah dunia tidak menjadi hebat secara tidak sengaja atau ‘by default’. Mereka mempunyai satu sisi yang sama tidak kiralah sama ada mereka itu bangsa Mongol, Melayu, Jawa atau Eropah.

Jika kalian benar-benar meneliti kisah sejarah dan penaklukan Napoleon Bonaparte, sudah pasti kalian pernah terbaca tentang Marèchal d’Empire atau Marshals of the Empire. Nama-nama seperti Eugène de Beaurharnais, Jean-Baptiste Bernadotte, Louis Alexander Berthier, Jean Lannes, Louis-Nicolas Davout and Louis-Gabriel Suchet serta ramai lagi merupakan panglima perang Napoleon yang berkebolehan.

Antara jeneral perang terhebat Napoleon yang penuh warna warni ialah Joachim Murat yang mengetuai pelbagai ketumbukan tentera Napoleon. Beliau juga turut terlibat dalam beberapa siri peperangan bersama Napoleon di Austria, Mesir dan Russia. Joachin Murat juga pernah menjadi King of Naples pada tahun 1808. Itu baru seorang, ada lagi yang hebat-hebat.

Genghis Khan mungkin dilabel sebagai seorang nomad yang gila darah walaupun aku tak berapa setuju sepenuhnya dengan pernyataan ini. Beliau adalah pemimpin bangsa Mongol yang amat berkebolehan, punya aura yang ditakuti oleh orang sekelilingnya dan yang paling penting, Genghis Khan mampu beradaptasi dengan teknologi peperangan yang diperkenalkan oleh bangsa Cina, Arab dan Eropah.

Genghis Khan tidaklah senomad mana. Lagi jauh ke barat penaklukannya, strategi dan taktik peperangannya juga berubah mengikut keperluan. Sebagai contoh, Genghis Khan banyak menggunakan taktik perang China dalam serangan terhadap kota berkubu; menggunakan meriam yang besar, bukan hanya kuda, panah dan pedang.

Lebih daripada itu, nama-nama panglima perang Genghis Khan yang dikenali sebagai Noyan seperti Subutai, Jebe, Sali, Chormakan, Karik, Ogedei dan lain-lain lagi merupakan tangan kanan Genghis Khan yang amat ampuh dalam misi ‘blitzkrieg’ berkuda pada zaman itu.

Lihat pula kisah Raden Wijaya dalam misi pembentukan kerajaan Majapahit. Tahukah kalian yang Raja Kertarajasa Jayawardhana ini hampir mati ketika diburu oleh tentera Jayakatwang ketika lari meninggalkan Tumapel dan menuju ke Madura. Daripada ribuan pengikutnya, hanya 12 yang bersama beliau ketika tiba di Madura menghadap Bupati Sumenep, Wiraraja untuk meminta belas ihsan.

Tetapi ‘core’ atau asas kekuatan Raden Wijaya tetap kekal bersama beliau. Nama-nama besar zaman itu seperi Kebo Anabrang, Ronggo Lawe, Lembu Sora, Nambi, Wiraraja, Lembu Peteng, Ikal Ikalan Bang dan ramai lagi memainkan peranan penting dalam menewaskan Jayakatwang dan tentera Mongol serta membuka tanah baru Wilwatikta (Majapahit) di daerah Tarik, Mojokerto.

Apakah persamaan pemimpin besar bertiga ini?

Mereka bukan sahaja berkebolehan, tetapi mereka juga dikelilingi oleh pembesar dan pahlawan yang hebat. Persoalannya, kenapakah pahlawan-pahlawan hebat ini mahu menurut perintah pemimpin besar bertiga itu?

Ambisi, kuasa dan rasa bangga kepada bangsa dan ‘negara’ menyebabkan orang-orang berkebolehan ini sanggup mati untuk raja-raja tadi. Kena pula raja-raja ini mahu mendengar kata nasihat mereka walaupun keputusan akhir dibuat oleh raja itu sendiri.

Bagaimana pula seseorang pemimpin itu mampu menarik pengikut yang hebat-hebat?

Sebelum raja-raja ini dapat mengenalpasti orang-orang kanannya yang berkebolehan, raja itu sendiri hendaklah menjadi seorang individu yang berkebolehan terlebih dahulu. Hanya dengan menjadi seorang pemimpin yang adil, berambisi, berani dan berpengetahuan barulah raja itu mendapat sokongan dan dokongan daripada mereka yang berprinsip dan berkemampuan sepertinya.

Bak kata pepatah Inggeris,

“Birds of same feather, flock together”, maksudnya;

Mereka yang punya kualiti yang sama akan bersekutu dalam suatu ambisi yang sama.

Aku ada mendengar rintihan teman yang selalu berkeluh kesah kerana tidak punya ‘orang’ yang boleh diharapkan, dan aku selalu mengingatkan mereka akan pepatah di atas.

Oleh itu, jika kalian kini dikelilingi oleh biri-biri, lihatlah pada diri kalian sendiri, renung tajam-tajam pada cermin di hadapan kalian dan tanyakan soalan ini;

“Adakah aku singa yang mengaum garang, atau aku hanya si kambing yang mengembek lesu?”

Jadilah singa yang gagah dan dengan izin Tuhan, tanpa susah yang terlalu payah, singa, beruang dan garuda bakal menuruti jejakmu.

*Gambar Ihsan Google


Marikh Planet Sejuk, Basah Tiga Bilion Tahun Lalu?

Bagi komuniti astronomi, planet Marikh mengundang pelbagai persoalan tentang keadaan planet satu ketika dahulu. Disebabkan penemuan molekul air di Marikh, ramai menjangkakan ia pernah mempunyai cuaca panas dan keadaan basah. Pada masa sama, bukti lain menunjukkan ia sentiasa sejuk tidak sampai ke tahap kering-kontang. Tetapi saintis percaya Marikh pada masa lalu merupakan dunia yang sejuk dan basah.

Menerusi kajian yang diterbitkan dalam jurnal Proceedings of the National Academy of Sciences, senario sejuk dan basah Marikh turut menjelaskan kewujudan lautan cecair yang luas di hemisfera utara Marikh sehingga ke kawasan kutubnya. Para pengkaji menghasilkan satu model bagi menjelaskan kewujudan bukan saja lautan cecair di sebelah utara tetapi juga lembah glasier di tanah tinggi di hemisfera selatan.

Hasil pengiraan mereka mengikut model Marikh yang dibuat mendapati laut di planet tersebut boleh kekal stabil walaupun purata suhu boleh mencecah di bawah 0°C lebih tiga bilion tahun lalu. Menerusi model sama, mereka membayangkan penara-penara yang diliputi ais di sebelah selatan dengan glasier mengalir kembali ke laut. Kadar hujan di pesisir pantainya sudah pasti sederhana. Dengan suhu 4.5°C, permukaan laut tidaklah terlalu panas tetapi cukup untuk mengekalkan bentuk cecairnya.

Kunci kepada semua keadaan ini ialah udara. Dari segi ketumpatan udara, ketumpatan atmosfera Marikh ialah 1% berbanding ketumpatan atmosfera bumi. Tetapi sekiranya Marikh mempunyai ketumpatan atmosfera sama seperti bumi dan terdiri daripada 10% hidrogen dan bakinya karbon dioksida, maka senario yang dinyatakan tidak mustahil berlaku pada masa silam.

Ini turut menyokong analisis sebelum ini bahawa atmosfera Marikh mempunyai ketumpatan yang lebih tinggi satu ketika dahulu. Bagaimanapun, ia perlahan-lahan kehilangan ketumpatan selepas terdedah kepada aliran partikel dari matahari. Model sebegini sememangnya menarik untuk menerangkan situasi aneh di Marikh. Tetapi lebih banyak kajian dan bukti perlu dikemukakan bagi mengetahui keadaan sebenar Marikh berbilion tahun lalu.

RUJUKAN

Carpineti, A. (2022, 17 Januari). Mars Was Likely A Cold, Wet World 3 Billion Years Ago. IFLScience.


Zakir Naik For Citizenship?

Apabila menyebut tentang pelarian, semestinya pelbagai isi minda bermain dalam fikiran. Parasit, perosak dan pelingkup merupakan antara halwa-halwa akal negatif yang tidak boleh dinafikan kebenarannya. Pembantu, penjulang dan pemangkin pula adalah label-label yang biasanya mencernakan pergerakan sebuah negara. Sifat-sifat sebegini hanya boleh dicungkil daripada individu terbabit sahaja. Salah satu contoh yang membuktikan pelarian membantu negara ialah kisah Osama Abdul Mohsen.

Beliau merupakan seorang mangsa Perang Saudara Syria yang bertempiaran lari dikejar polis Hungary. Lebih memilukan, beliau diselit jatuh oleh seorang jurukamera wanita di hadapan anak kecilnya. Tindakan ini menaikkan berang seluruh dunia tetapi juga suatu rezeki tersembunyi. Sebuah akademi sukan di Sepanyol melihat pengaiban sedemikian. Atas latar belakang jurulatih, mereka menerbangkan Osama sekeluarga ke Madrid lalu melantiknya sebagai jurulatih bolasepak (Boreham, 2016).

Betapa ruginya Syria apabila kehilangan kepakaran seorang jurulatih. Bayangkan berapa ramai lagi dalam kalangan cerdik akal telah melarikan diri dari Syria, kini menyumbang bakti di tanah orang. Skala ini sebenarnya kecil sahaja. Dalam usaha menjulang sumbangan pelarian, seharusnya Operasi Paperclip dijadikan tauladan kepada semua negara. Program rahsia ini dikendalikan Amerika Syarikat untuk menjarah habis Jerman yang tewas dalam Perang Dunia Kedua.

Lebih daripada 1,600 saintis, jurutera dan juruteknik Jerman dipercayai telah diangkut dan diterbangkan ke Amerika Syarikat. Antaranya ialah Wernher von Braun bersama dengan kumpulan roket V-2nya yang bekerja di Redstone Arsenal, Alabama. Jasa von Braun di Amerika Syarikat melalui projek Saturn V telah meletakkan Neil Armstrong dan Buzz Aldrin di Bulan lagi. Manakala Adolf Busemann pula menciptakan teknologi yang memperbaiki prestasi pesawat kelajuan tinggi. Operasi Paperclip sebenarnya bertujuan untuk bersaing dengan Kesatuan Soviet yang telah mengangkut 2,200 pakar sains (6,000 jika termasuk kaum keluarga) dalam masa satu malam sahaja.

Meringankan Halangan Demi Sumbangan

Sebuah analisis 30 tahun mendapati 15 negara di Eropah Barat sebenarnya tidak pun terbeban secara kewangan dek kedatangan pelarian (Maxmen, 2018). Golongan ini keluar daripada negara bergolak untuk mendapatkan keselamatan dan peluang yang akan dimanfaatkan dalam tempoh lima tahun sahaja. Kajian ini juga mendapati stimulasi migrasi sebegini sebenarnya membantu ekonomi negara sehingga kadar pengangguran pun boleh turun. Perkara ini bertentangan dengan kepercayaan sedia ada bahawa golongan pelarian sedang menyedut sumber negara.

Namun kedatangan mereka daripada dahulu Yugoslavia dan kini Syria telah menaikkan permintaan pasaran, bekalan perkhidmatan, penambahan peluang pekerjaan dan bayaran cukai. Aktiviti ekonomi yang sihat lagi semulajadi ini lagi menenggelamkan kos dibelanjakan kerajaan untuk mengalu-alukan para pelarian.

Dasar kerajaan juga memainkan peranan. Kerajaan mesti memainkan peranan supaya pelarian yang sepatutnya mendapat tempat. Pelarian yang mempunyai pengalaman dan ilmu sangatlah bernilai bagi negara-negara membantu. Kemahiran ini seharusnya disalurkan dengan efisyen supaya digunakan secekapnya. Maka halangan kepada pekerjaan sepatutnya diringankan supaya membekalkan peluang untuk memenuhi cita-cita peribadi dan kekayaan sedikit supaya bebas daripada bantuan kerajaan pusat (Beste, 2015).

Tidak boleh dinafikan bahawa kedatangan mereka juga boleh mencetuskan kerisauan dalam kalangan majoriti. Hukum kemanusiaan telah lama menetapkan bahawa majoriti sentiasa takut akan minoriti. Namun golongan majoriti seharusnya menikmati rezeki tersedia, kerana peningkatan persaingan boleh juga menempatkan warga-warga tempatan di pekerjaan bergaji lebih baik (Bahar, 2018). Contohnya, sebuah syarikat mempunyai kekosongan penyelia dan pengendali, yang mana anak Melayu dan Rohingya sedang memohon. Melayu mempunyai kelebihan dari segi kemahiran berbahasa tempatan seperti bertutur dan menulis, satu perkara yang tidak dikuasai kebanyakan Rohingya.

Golongan pendatang pula terbukti mempunyai naluri perniagaan lebih banyak berbanding warga-warga tempatan. Di Amerika Syarikat, bangsa-bangsa pendatang hanya merangkumi 15% daripada populasi keseluruhan. Tetapi mereka mewakili 25% daripada peserta-peserta dunia perniagaan. Setiap tahun mereka menghasilkan 1.5 juta peluang pekerjaan dengan berani kerana telah berlari daripada situasi-situasi yang lebih menakutkan.

Kemelut Zakir Naik

Nama ini mustahil tidak pernah mengunjungi telinga orang. Zakir Naik merupakan seorang pendakwah bebas yang tidak terikat dengan mana-mana parti politik mahupun pertubuhan tertentu. Beliau telah mengabdikan diri di jalan dakwah sekaligus menyampaikan Islam kepada kini jutaan penonton di seantero dunia. Namun pendekatannya juga telah memangkinkan status “persona non grata” baginya di Bangladesh, Canada, United Kingdom dan terkini India.

Masalah timbul selepas Bangladesh mendapati krisis keselamatan sekitar 2016 dianggotai seseorang yang cenderung terhadapnya. PeaceTV yang diasaskan Zakir Naik terus disekat negara tersebut. Zakir Naik seperti biasa menafikan penglibatannya. Namun pada bulan November, India pula memfitnah Zakir Naik terlibat dalam aktiviti-aktiviti berniatkan jahat yang menguar-uarkan kebencian agama. Yayasan Zakir Naik terus diharamkan selama lima tahun oleh Narendra Modi yang dikatakan seorang penipu dan penjenayah.

India kemudian menuduh yayasan tersebut terlibat dalam jenayah pemutihan wang. Dan bermulalah episod baru dalam hidup Zakir Naik ibarat dalam buangan daripada negaranya sendiri. Buat seketika beliau hilang dan timbul sekejap di Arab Saudi sebelum akhirnya mendapat tempat bersertakan visa penduduk tetap di Malaysia.

Sementara peguam yayasan tersebut dengan jayanya mematahkan tuduhan-tuduhan tidak berasas India, kedatangan Zakir Naik seharusnya dilayan sebagai rezeki seperti Wernher von Braun, Adolf Busemann dan Osama Abdul Mohsen. Sekecil-kecil mana pun sumbangan seseorang – jika diletakkan pada tempatnya, tentu sekali impak pendatang tersebut akan mekar bagaikan bunga.

Tiada persoalan selanjutnya. Zakir Naik telah memenangi hati golongan majoriti di Malaysia. Secara tidak mengejut pun, aura beliau menjemput lebih daripada 70,000 orang yang tanpa bayaran membanjiri Stadium Sultan Muhammad IV di Kelantan. Jelajah sebegini menunjukkan kepentingan ilmu di sisi masyarakat. Wujudnya Zakir Naik tidak akan merosakkan pengaruh dan aktiviti ustaz-ustaz tempatan pun. Malah golongan agamawan boleh juga belajar lebih mendalam daripada beliau.

Jika bercakap tentang ilmu, Zakir Naik tiada tolok bandingan.16 juta pengikut di Facebook, 150,000 pengikut di Twitter dan 4,000 syarahan sepanjang hayatnya, beliau ternyata merupakan komputer berjalan. Mindanya sendiri tidak tercapai dek akal, kerana berupaya untuk memuat-turun dan memuat-naik ayat-ayat dipandang suci bukan sahaja umat Islam. Dan bisikan-bisikan jahat golongan tertentu yang kurang senang akan ilmunya seharusnya dibalas dengan pemberian kewarganegaraan penuh.

Dengan erti kata pendek, sudah tiba masanya supaya Zakir Naik dijadikan SEORANG RAKYAT MALAYSIA.

RUJUKAN:

Bahar, D. (2018, June 19). Why accepting refugees is a win-win-win formula. Retrieved from https://www.brookings.edu/blog/up-front/2018/06/19/refugees-are-a-win-win-win-formula-for-economic-development/

Beste, A. (2015, July 31). The Contributions of Refugees: Lifting Barriers to Inclusion. Retrieved from https://ourworld.unu.edu/en/the-contributions-of-refugees-lifting-barriers-to-inclusion

Boreham, G. (2016, May 06). Syrian refugee who became a Spanish football coach dreams of reuniting with his family. Retrieved from https://www.sbs.com.au/news/syrian-refugee-who-became-a-spanish-football-coach-dreams-of-reuniting-with-his-family

Desk, W. (2019, May 14). Zakir Naik: Google lists Modi as top criminal but not me as top terrorist. Retrieved from https://www.theweek.in/news/india/2019/05/14/zakir-naik-google-lists-modi-as-top-criminal-but-not-me-as-top-terrorist.amp.html

Kasim, R., Juwita, Z., & Awang, S. (2019, August 10). Lebih 70,000 ikuti ceramah Zakir Naik di Kelantan. Retrieved from https://www.sinarharian.com.my/article/42446/EDISI/Kelantan/Lebih-70000-ikuti-ceramah-Zakir-Naik-di-Kelantan

Khalid, S. (2017, May 21). Zakir Naik: Why India wants to arrest the preacher. Retrieved from https://www.aljazeera.com/indepth/features/2017/05/india-arrest-preacher-zakir-naik-170521055023564.html

Maxmen, A. (2018, June 20). Migrants and refugees are good for economies. Retrieved from https://www.nature.com/articles/d41586-018-05507-0


Al-Battani: Saintis Islam Yang Namanya Diabadikan Pada Fiksyen Star Trek

Namanya mungkin kurang dikenali berbanding nama-nama cendekiawan Islam yang lain seperti Ibnu Sina, Ibnu Rushd dan al-Khawarizmi. Tetapi jasanya kepada umat Islam dalam pelbagai disiplin ilmu termasuk ilmu astronomi terus harum sehingga ke hari ini. Jika tidak mengapa ada sesetengah pihak menggelarnya Ptolemy Dunia Arab. Ini sekaligus menunjukkan betapa signifikan jasa al-Battani kepada dunia ilmu pengetahuan moden hari ini.

Tidak diketahui kisah kehidupan sebenarnya. Nama sebenar beliau ialah Abū ʿAbd Allāh Muḥammad ibn Jābir ibn Sinān al-Raqqī al-Ḥarrānī aṣ-Ṣābiʾ al-Battānī. al-Battani dikatakan lahir di Harran berhampiran bandar Sanli Urfa, Turki hari ini. Bapanya merupakan seorang pembuat peralatan saintifik yang digunakan para cendekiawan ketika itu. Ada yang berpandangan pegangan agama al-Battani ialah as-Sabi, satu kumpulan agama yang menyembah bintang-bintang dan berpusat di Harran di mana bandar tersebut menjadi tumpuan ramai ilmuan ketika itu termasuk Thabit bin Qurra.

Namun, idea itu ditolak sekeras-kerasnya berdasarkan dua bukti iaitu nama Abdullah dan nama kunyanya iaitu Abu Abdullah. Ini menunjukkan al-Battani sebenarnya seorang Muslim. Sesetengah sejarawan Barat mendakwa beliau mempunyai darah keturunan diraja Arab tetapi dakwaan tersebut dipandang sepi berikutan tiada catatan berkenaan susur-galurnya yang direkodkan oleh periwayat-periwayat sejarah keturunan Arab.

Antara tahun 877 hingga 917/918 Masihi, beliau dikatakan menetap di Raqqa, Syria selama 40 tahun. Raqqa menjadi pilihan untuk al-Battani bermastautin kerana dirasakan tempat yang sesuai untuk membuat pemerhatian objek-objek cakerawala di angkasaraya. Beliau dikatakan kembali ke rahmatullah pada tahun 929 Masihi semasa dalam perjalanan pulang ke Baghdad ke satu kubu yang bernama Qasr al-Jiss yang terletak sama ada di Tikrit atau Samarra, Iraq hari ini.

Memandangkan beliau hidup semasa era pemerintahan Bani Abbasiyyah, era tersebut juga merupakan era kegemilangan emas Islam. al-Battani merupakan antara ramai cendekiawan Islam yang membuat kajian dalam bidang astronomi. Beliau menggunakan pelbagai peralatan dalam penyelidikannya seperti paku bayang, jam matahari menegak dan melintang dan astrolab. Beliau juga mempunyai ukuran tersendiri dalam membina balai cerap iaitu berukuran lebih daripada satu meter untuk mendapatkan pemerhatian objek cakerawala yang tepat. Ukuran inilah yang digunakan al-Battani semasa berada di Antioch untuk mencerap fenomena gerhana matahari dan gerhana bulan ketika itu.

Bersesuaian dengan gelarannya sebagai Ptolemy Dunia Arab, antara kitab-kitab rujukannya ialah kitab-kitab yang dikarang oleh Ptolemy yang telah diterjemah dari Bahasa Yunani ke Bahasa Arab. Hasil kajiannya mendapati terdapat beberapa kesalahan yang wujud pada teori-teori yang dikarang cendekiawan Yunani itu. Satu kesilapan yang dikesannya ialah bilangan sebenar tahun suria. Selepas mengira semula tahun suria, kiraannya berjumlah 365 hari, 5 jam, 46 minit dan 24 saat. Dalam kiraan moden tahun suria, kiraan sebenar berjumlah 365 hari, 5 jam, 48 minit dan 22 saat.

Ini sekaligus menunjukkan pengiraannya tidaklah tersasar berbanding kiraan moden tahun suria. Sementara kiraan tahun suria Ptolemy pula ialah 365 hari, 5 jam, 55 minit dan 12 saat. Tambah mengagumkan, kiraannya itu dilihat jauh lebih tepat berbanding kiraan Nicholas Copernicus beberapa abad kemudian. Ada mengganggap perkara ini berlaku berikutan hampirnya al-Battani dengan kedudukan khatulistiwa di mana fenomena gerhana dan kedudukan matahari tidak diganggu oleh pembiasan atmosfera. Yang pasti, Copernicus menerusi bukunya De Revolutionibus Orbium Clestium meluahkan rasa terhutang budinya kepada al-Battani kerana berupaya membuat pengiraan kedudukan matahari jauh lebih tepat berbanding pengiraan yang dibuatnya.

al-Battani juga merupakan orang pertama yang meneroka kedudukan azimut dan nadir serta bagaimana mengenalpasti kedudukannya di angkasaraya. Orientalis Itali Carlo Alfonso Nallino mendedahkan berikutan pemerhatian teliti yang dibuat beliau berkenaan gerhana bulan dan gerhana matahari, ia menjadi rujukan ramai cendekiawan astronomi termasuk ahli astronomi Inggeris Richard Dunthorne. Dunthorne menggunakan pemerhatian al-Battani sebagai rujukan untuk mengira kelajuan pergerakan bulan sepanjang satu abad. Sementara penulis dan ahli astronomi Perancis Jerome Lalande menyifatkan beliau sebagai pemimpin bidang astronomi di seluruh dunia.

Justeru tidak hairanlah nama dan hasil kerjanya dikumpulkan dalam satu buku yang dikarang Ibnu an-Nadim bertajuk Fihrist pada tahun 988 Masihi. Buku tersebut menceritakan serba sedikit karya-karya Bahasa Arab yang boleh didapati pada abad ke-10 Masihi dan memberi sedikit keterangan berkenaan pengarang karya-karya berkenaan. Fihrist menggambarkan al-Battani menerusi petikan ini:

“Salah seorang daripada pencerap terkenal dan merupakan pemimpin disiplin ilmu geometri, teori dan amali astronomi serta astrologi. Beliau mengarang karyanya berkenaan astronomi dan turut disertakan dengan jadual mengandungi pemerhatiannya terhadap bulan dan matahari serta penerangan kedudukan mereka yang jauh lebih tepat berbanding Almagest yang dikarang oleh Ptolemy.

Di dalamnya, beliau menerangkan pergerakan orbit lima planet dengan pencerapan yang lebih baik, pencerapan yang lebih baik membolehkannya membuat pengiraan penting astronomi yang tepat. Sesetengah pencerapannya dinyatakan dalam jadual menunjukkan ia sudah dibuat sejak tahun 880 Masihi dan kemudiannya pada 900 Masihi.

Tiada siapa yang diketahui dalam Islam yang mencapai kesempurnaan sebegitu rupa dalam mencerap bintang-bintang dan mencatat pergerakan mereka. Selain itu, beliau juga menunjukkan minat dalam astrologi yang kemudiannya membawa penulisan buku astrologi: dalam kebanyakan karyanya dalam bidang itu, beliau turut mengulas Tetrabillos yang dihasilkan oleh Ptolemy.”

Antara kitab al-Battani yang terkenal ialah Kitab al-Zij atau Kitab Jadual Astronomi. Kitab ini dianggap mahakarya ulung yang dihasilkannya berkenaan teori astronomi Ptolemy dan Greco-Syria yang turut mempunyai pengaruh India-Parsi di dalamnya. Kitab ini turut mengandungi lakaran peralatan yang digunakan beliau untuk mengukur kuadran di langit.

Kitab ini diterjemah dalam pelbagai bahasa termasuk Bahasa Latin dan Bahasa Sepanyol. Kini, manuskrip asal kitab berkenaan berada dalam simpanan Perpustakaan Vatican di Rome, Itali. Selain Kitab al-Zij, al-Battani turut menghasilkan Kitab al-Zij al-Sabi (kronologi catatan astronomi dan geografi), Arba Makalat (ulasan karya Tetrabillos yang berkisar tentang astrologi) dan Kitab fi Mikdar il Ittisalat (catatan empat suku bagi sebuah sfera).

Selain dikenali sebagai pakar astronomi, al-Battani turut dikenali menerusi sumbangannya dalam dunia matematik. Ini kerana kebanyakan kiraan matematik yang digunakan dilihat membantunya mendapatkan data pencerapan astronomi yang lebih tepat pada zamannya. Salah satu sumbangan pentingnya ialah penciptaan fungsi trigonometri. Selain menggunakan sinus yang dicipta sebelum ini, al-Battani turut mencipta kosinus, tangen dan kotangen. Tambahan pula, beliau juga turut menulis sebuah jadual yang tepat untuk kotangen dari sudut 0 hingga 90 darjah.

Pencipta dan jurutera Hungary menyifatkan dalam bahagian trigonometri, teori sinus, kosinus dan tangen merupakan warisan turun-temurun bangsa Arab. Ini kerana trigonometri dan pemahaman kedudukan bintang sangat penting dalam kehidupan umat Islam. Ini kerana menerusi dua komponen ini, umat Islam dapat mengetahui kedudukan arah kiblat Kaabah dari mana-mana lokasi mereka berada. Bagi para pelayar pula, ia amat berguna dalam menentukan kedudukan mereka semasa berlayar merentas lautan. Justeru tidak hairanlah, trigonometri ini merupakan asas kepada penciptaan sistem kedudukan global sejagat (GPS) hari ini.

Sebagai mengenang jasanya yang terlalu banyak kepada dunia ilmu, salah satu kawah bulan dinamakan Albategnius (nama Latin untuk al-Battani) oleh NASA. Nama itu sebenarnya diberi oleh ahli astronomi Itali Giovanni Riccioli. Selain Albategnius, kawah itu turut dinamakan kawah Ferdinand III sempena nama Maharaja Ferdinand III oleh Michael van Langren dan Didymus Mons (Johannes Hevelius). Dalam dunia sains fiksyen pula, salah satu nama kapal angkasa dalam Star Trek Voyager dinamakan USS Al-Batani.

RUJUKAN: